url: =Kampau mukpau siam a thugen siam i cihte :: ZOMI DAILY\nKampau mukpau siam a thugen siam i cihte\nposted on 17 November 2017 at 7:19 pm Lomkholna: JobCinpi, News\nMihingte khat le khat i kibatlohna a thupi deuh pawlkhatte sungah kampau mukpau a siam le a siam lo zong kihel dingin ka um hi. Midangte tawh kizop siamna le thugen siamna i cih pen Pasian hong piak pianpih hamphatna tawh a kibat hangin sin theih hi a, a sin zote siam pah lel uh hi. Mipi kikhopna le biakpiak kikhopna sungah thugen a siam mahmahte gen nei kei ni. Mimal khat le khat kizopna , thu le la khatpeuh kikupna ah kampau mukpau a siam deuh mi pawlkhat om uh hi.\nTua bang mite in bang hangin midangte sangin thugen siamzaw uh hiam cih leh amaute nuntakna sungah midangteh a kibat lohna uh zia pawlkhat om ahi manin, mi tawh kizop a siam uh ahi hi.\n1. Mi tawh kizopdan siam a kici mite in , midangte thugen kampau limtakin ngaihsak uh hi. Mi pawlkhat in a langa te thugen a ngai tawh a kibat uh hangin a dawnkikna ding zong ngaihsun pah lian uh ahi manin, a langa te in thu a genkhit phet-in ama hoihsak bangin dawng kik ziau thei uh hi.\n2. Ama hoihsak thute bekbek gen loin midangte zaknop ding le midangte theihnop thute gen uh hi. ( Biakinn sungah mite hoihsak thute bekbek gen ding cihna hi loin, mimal kizopna gennopna hi zaw hi. )\n3. Thu a gen ciangin a neng a tawngin gensiang lo uh a, a thupi lote gen loin koih uh hi. ……. Tua ni pen nipi zawh ni li ni hiam ni nga ni hiam thei tel lian keng. Tua ni zingsang nai sawm hiam nai kua pawl hiam khat hi-in teh ka gualsilh pen hih ahi lo a dang khat hi-in nei mai ing, cihte pen gensuak lai le teh na thugen hong ngaihsaktrading cimtak huai lua mhamah kha ding hi.\n4. Thu khat agen ciangin a gensa kammal zang kikkik lo uh hi. (Tua pen a taktak a hi dan ahi ve / Lawmte cih dan leh / Thu khat ah hi dan hi, cihte pen thungaite in thudangte sangin tua munte ah lunglut-in nuihzakhuai-sa zaw thei uh hi.\n5. Thugen siam a mi tawh kizop a siam mi khat in thu a gen ciangin sianglimtakin thugen uh hi. Thugen siam mi a tamzawte in dawnna khatpeuh a dawn uh ciangh, midang khat tawh thu a gankhop uh ciangin a gen ding thu bek lungngai loin a zat ding a kammal mahmah zong lungngai uh hi. A langa te in a thugen za hiam za lo hiam cih tel lo zah liang dingin thu a gen khualkhual mi pawlkhat om uh a, midangte a thupi sim lo tawh kibang uh hi.\n6. Tut khop khawlkhopna khatpeuh ah thu a gen uh ciangin amau bekbek in thu gen lo uh a, midangte tungah dotna hoih nono dong thei uh hi. (I gennop mahmah thu khat hong kidong le tua mi tungah muanna le itna kinei pah zo phial hi.)\n7. Lungsim kibat lohna munte ah a langa te deihna nial ding bek ngaihsun lo uh hi. (Tua na gen pen dihsa mahmah ing. Ahi zongin lampi dang khat ngaihsun lai le hang keima muhna ah hi bangdan hi leh bang aci zaw diam, ci thei uh hi.)\n8. A hun zui-in pahtawina le phatna kammal zangthei uh hi. Phatna le pahtawina i cih pen kampi bek ahi zongin a hun le a mun om ahi manin, pilvangtak a zatsiam ding zong kisam mahmah zel hi. Job Cinpi (Zomi Laisim Nuamte)\nPrevious: US kumpi in Christmas hunsung Europe gamsung azinte kidopding vaikhak\nNext: Japan ah meileng khat Second 20 alolzaw in Station pan paikhia ahih manin ki mawhsak\nPa Mangbawi says\nsianglim na cih pen akhiat na banga hiam tel kei sing e.ong gen kik o


timestamp: atn

url: =Gupngah kiciatna (Assurance) le Khamuan lahna (Doubt) :: ZOMI DAILY\nposted on 1 June 2020 at 9:05 pm Lomkholna: Biakna, News, SuanghDal\nPianthak ma le khit, a nih tuak-a thukham zuih zawhna hang hi lo. Thukham i zuih zawh man-a kipiangthak ahih loh mah bangin, i zui zawh lohna pan kitan kik zong hi ziau lo hi. Gup ngah kiciatna pen mihingte’ sepna (human merit) tungah kinga hi loin Khrih ii sepsa (the finished work of Christ) tungah ki-nga hizaw hi. Pawl khat te gen danin tua ni tua kha, nai tua zah, minit setkaan tua zah, zankim laitak lian-in cih banga magic bang phial-a ka kician cih dan kihi gai khin lozaw hi. Ahi zongin gup ngah kiciat kul-a, tua gup ngah kiciatna ah a thupi pen gupna tankik lo cih thu hi.\nGupna tankik lo cihteh mihingte ii i vaipuak (responsibility) kul kikeuh lo cihna hi lo hi. Pawlkhatte’ gen bangin mihing’ tavuan (responsibility) pen 50%, Pasian’ tavuan pen 50% cih bang hi lo zawin, mihing’ tavuan za ah za 100% hi vet zaw hi. Ahi zongin tua 100% zuih zawh a kulna tawh kipiangthak hi loin upna tawh kipiangthak hi beka, pianthak khit ciangin zong 100% i kuhkal zawhna tawh kikho hi loin midik hong tangsak Pa Khrih i muanna tawh kikho (persevere) zo hi bek hi.\nKhamuan lahna: Gupna a tan nawn lo ding ihih hangin khamuanlahna (doubt) om lai hi. Pasian in khamuan lahna tawh hong koih lai hi. Tua hi leh mihingte kidawm zaw ahih manin gah hoih gah lawh hi. (God is dealing with doubt so that a man will turn from his sin and make sure himself and bear good fruit). Pasian kihtakna le zahtakna tawh (fear and trembling) na maa uh nawt un…utna lungsim na neih zawh nading uh leh ama deihna na zuih zawh nadingun note sungah Pasian in a tawntungin naa ahong sem ahi hi (work out your own salvation with fear and trembling, for it is God who work in you, both to will and to work) – Filippi 2:12.\nGup ngahsa mite tungah kiciatna le khamuanlahna koi hong om mun zaw hiam? Lungdamnathu hilhna ah gup ngah kiciatna bek uang genin mihing’ lam pan muanlahna (သံသယ) a om lai ahihna thu hemkhia-a, gup ngah zo, hau zo, dam zo cih bangin ei ut thu tawh tua khamuanlahna (သံသယ) pen nawlkhin theih hi lo hi. Gup ngahsa, tan nawn lo ding tek himah ta lehang, tan-ta-zah (doubt) kinei lai tek lua hi. Tua ahih manin gup ngah kician kisa lo pipi mah in zong vantung gam a tung om ding hi.\nUp mawh loh pipi teng Heaven na tung, upmawh pipi teng Hell na tung thei lua hi. I Christian nuntakna ah khamuan lahna hong om mun zaw mahmah thei hi. Om vet kei na cih leh a up huai lo phial hi zaw hi. (The Evangelical are too much Assurance that they move a state of doubt). Ahi zongin tua banga ei lam pana khamuan lahna pen gupna tankikna hi lo hi. Doubt သံသယ pen omlai ahihna theih kul-a, launa le linna (fear and trembling) tawh maa nawt ding a kul lai cih nopna hi. Pasian hong gupna thu ah khamuang lo cih lam hi loin, eilam pan i sunga om lai mawhna hanga khamuanlahna pen doubt သံသယ a ci ihi hi.\nTua ahih manin na pawlpi mite tungah hih khamuanlahna သံသယ hangin gupna kitankik lo hi cih thu hanthotna kisam den zaw hi. Gentehna: kuama’ hong theihpih loh a beisa i mawhnate hangin kilungkia thei hi. Tua thute in hong khamuang sak nawn lo thei hi. Tuate siahuai lua mahmah ahi manin hong kimaisak zo nawn lo dingin ki-ngaihsun thei hi.\n1. Pasian muhdahna kam ka pau kha ngei hi.\n2. Khrih min ka zangkhai bawl lua kha khin hi.\n3. Pasian om lo hi cih lam khawngah ka bual gawp kha khin hi.\n4. Ka tanu a tuah siatna hangin nuvei Pasian koi ah om lawmlawm na hiam o ci-in ka hamsiat kha khin hi.\nA tawpna ah hihte zong thumna tawh Pasian kiangah kisikkik-in mawhmaina ka nget khit hinapi ka lungsim sungah mai zo diam ci-in hong lut kik vanvan veve hi – Hih bang hun ciangin gupna a tankik lohna thu, na mawhna bangzah in lian mah leh hong kimaisak khinin, Khrih sisan tawh vuk bangin hong kingo sak khin, midik hong tangsak khin hi cih bang-a kihanthotna kisam den zaw uhi. Thu-umsa mite tungah, “Un un un, in in in, lecin lecin” lam pan-a pat hi nawn loin, “hi hi hi” lam tawh kihanthot lam hizaw ta hi.\nKiciatna (Assurance) le Khamuan lahna (doubt) pen Pasian in a mite i khangcin nadinga hong thuahkhawm sak lai thupha khat hi. Assurance and doubt are parts of God’s dealing with his people for their good. Tua ahih manin gup ngah kician zo ci lanlan-a tua ei lam pan-a khamuan lahna သံသယ kinei lo sak cih pen lam pial thei hi. It is wrong to simply remove doubt from any place in the Christian Life.\n✓Khamuan lahna pen kibawl pha thei-a, gup ngah kiciat khialhna pen cih nading om nawn lo hi. False doubt has something to do with it. But false assurance has nothing to deal with it. It is dangerous. Christian khempeuh in a kibang hotkhiatna thupha kingah teka, ahi zongin i khamuanna zah kibang sitset lo thei hi. All Christian have the same blessing of salvation but different assurance. Evan. Suangh Dal\nPrevious: Sia David Lah kolbulh thuakna tawh kisai lainat pihna\nNext: Gupna le Upna (Kitan thei maw kitan theilo) ~ Zam Thuam


url: =Peter 2 (TDM)\nTedim BiblePeter 2< = >\nSuangpi le A Siangtho Siampi\n1 Tua ahih manin gitlohna, zuauna, kineihkhemna, huaihamna le kigensiatnate na omsak nawn kei un. 2 Naungek suakcilte na bang unla, note khangto-in hotkhiatna na ngah theih nadingun kha thu tawh kisai nawizu siangtho duh belin na nei tawntung un. 3 Bang hang hiam cih leh note in Topa’ hoihna thu na thei khinzo uh hi.Ref 2:3 La 34:8*\n4 Mite in bangmahin kimang lo hi, ci-in a nilkhiat hangin Pasian in a manpha hi, ci-in a teel, nuntakna a pia thei suangpi ahi Topa kiangah na pai un. 5 Note zong nuntakna a pia thei suangpi mah bangin kha thu tawh kisai biakinn lam nadingin na kizang unla, Jesuh Khrih hangin Pasian’ santheih biaknate a pia dingin a siangtho siampi na suak un. 6 Bang hang hiam cih leh Lai Siangtho sungah,\n“A manpha suang khat ka teel khia a,\ninnkiu suang dingin Zion-ah ka koih hi.\nAmah a umte,\nzahhuai ngei lo ding hi,”\nci-in na kigen hi.Ref 2:6 Isa 28:16* 7 Tua ahih manin no a um mite adingin amah pen a manpha suang hi a, ahi zongin amah a um lote adingin,\n“Innlamte in a nilkhiat suang,\ninnkiu suang bulpi a suak khinta hi,”Ref 2:7 La 118:22*\n8 a cihna leh,\n“Hih suang pen\nmite’ hoina suak dinga,\nhih suangpi pen\na pukna uh suak ding hi,”\na cihna bang hi ding hi. Amaute in lungdamna thu um lo uh ahih manin a puk uh ahi hi. Pasian in a tuaci ding mahin a deih ahi hi.Ref 2:8 Isa 8:14-15*\n9 Ahi zongin note pen Pasian in a hong teelkhiat minam, Kumpi siampi pawl, a siangtho minam, Pasian’ mite na hi uh a, khuamial sung panin a lamdang mahmah ama khuavak sungah a hong sam khia pa’ nasepna a lamdangte a gen khia dingin Pasian in a hong teel mite na hi uh hi.Ref 2:9 Pai 19:5-6; Isa 43:20-21; Thkna 4:20; 7:6; 14:2; Titu 2:14; Isa 9:2* 10 Nidangin Pasian’ mi na hih loh uh hangin tu-in ama mi na hi uh a, nidangin Pasian’ hehpihna na theih loh uh hangin tu-in ama hehpihna na ngah uh hi.Ref 2:10 Hos 2:23*\nPasian’ Sila Bangin Gamta Un\n11 Ka itte aw, hih leitungah gamdang mi, a peempak bangin kingaihsun unla, na kha nuntakna uh tawh a kilehngat pumpi’ deihnate na kikham un. 12 Gentail mite in note mihoih lo hi, ci-in hong gensia nuamin mawhna hong zon ciangin, note’ hoihna bekbek mu-in, Pasian a hong pai Ni ciangin a phattheih nadingun amaute lakah na gamtatna uh hoihsak tawntung un.\n13 Topa’ hangin leitung ukna aana neite’ thu na mang un. Kumpipa’ thu ahi a, 14 a gamtat siate gim pia-in, a gamtat hoihte a pahtawi dingin kumpipa in a sawl thuneite khempeuh’ thu ahi zongin na mang un. 15 Bang hang hiam cih leh thu thei loin a mot paupau mihaite, na gamtat hoihna un a daihsak ding, Pasian’ deihna ahi hi. 16 Sila ahi lo mi bangin gamta unla, ahi zongin gitloh gamtat nadingin na suahtakna uh zang loin Pasian’ sila bangin na gamta zaw un. 17 Mi khempeuh zahtak bawlin thu uppih mite na it unla, Pasian zahtak bawlin kumpipa zong na zahtak un.\nKhrih’ Thuakna Lim Zui Un\n18 Nasemte aw, na tote uh thu na mang un. A thudik a migi na tote bek uh a zahtak hi loin a gilo na tote uh thu zong na mang un. 19 Pasian’ thu na ngaihsutna uh tawh a kilawm lopi mahin gimna na thuak uhleh na thuakna uh hangin Pasian in thupha hong pia ding hi. 20 Note na gamtat khialhna uh hangin hong kisat ciangin lungduai takin na thuak manun bangmah phattuamna om lo hi. Ahi zongin a manin gamta napi-in gimna na thuak uh ciangin lungduai takin na thuak uhleh Pasian in thupha hong pia ding hi. 21 Khrih mahmah in zong note adingin thuakin, ama khekhap na zuih theih nadingun etteh ding lim hong nusiat ahih manin hih bangin a thuak ding mahin Pasian in note a hong sam ahi hi. 22 Khialhna bangmah gamta lo a, zuau a gen lam zong kiza ngei lo hi.Ref 2:22 Isa 53:9* 23 Amah a kizahko ciangin na ko thuk lo hi. Gimna a thuak ciangin na tawng gawp lo a, a manin thu a khen Pasian muanin a na nei hi.Ref 2:23 Isa 53:7* 24 Eite, mawhna lamah misi bangin, thuman lamah nungta-in i gamtat theih nadingin Khrih mahmah in eite’ mawhna ama pumpi mahmah tawh singlamteh tungah a pua hi. Ama liamna hangin note in damna na ngah uh hi.Ref 2:24 Isa 53:5* 25 Note, tuu bangin a gammang na hi uh a, ahi zongin note’ kha nuntakna hong Cingin hong Kem pa a zui dingin a hong kiciahpihkik khin na hi uh hi.Ref 2:25 Isa 53:6*


url: =UNHCR leh Qualitas Clinic te’n thukimna bawlkhinta :: ZOMI DAILY\nposted on 11 October 2016 at 10:49 pm Lomkholna: Malaysia, News, Refugee, ZAM\nUNHCR/IAD gelsiamna tawh Malaysia gam sungah gal tai gambel mi tampi i om a, dam loh ciangin sikhan ah i va kilah ciangin Sikhan pawl khat te ah a tawm pen RM 50 bang hongngen thei uh hi. Gam thumna apai thei nai lo honpikhat mah omlai i hih manin UNHCR/IAD in Malaysia gam sungah refugee te ading sikhan atawm manthei pen a hong velzo ding hong zonsak uh in, Malaysia gam sungah clinic (sikhan-72) a om Qualitas clinic tawh hong kizom thei uhhi.\n06 10 2016 in Federal Hotel ah UNHCR pan Representative Mr. Richard Towel leh Chairman & Managing Director of Qualitas Medical Group pan Rr. Noorul Ameen Bin Mohamed Ishack te in thukimna MoU suaikai uhhi. Richard Towel in Qualitas tawh kizop theih lungdam na gen a, Dr. Noorul Ameen in Qualitas clinic pen Malaysia gam sung bek ah zongh mun 72 ah omin tua ban ah gam dang gam 4 ah zong a om thu hong gen hi.\nHih Qualitas sikhan tawh kisai in Siavuan 8 te hong hong kihel thei uhhi. Qualitas sikhan ah natna tuamtaum leh Datman kizaih (TB) cihte pen RM 35 hongla ding uha, Naupaai nupite zongh kilak thei in kilah man pen RM 35 mah hi ding hi.\nUltrasound (gil sung a nau et) zongh hong bawl sakthei a tua pen RM 25 hongla ding uh hi. Tua ban ah Sisit leh Zutsit bek pen RM 70 hongla ding uh hi. A diakin Qualitas si khan ah tulianin Haa tawh kisai bang mah hong huh theihna uh om lian thei nailo ahih man mailam ah neih zawh nang hong han ciam sak sawm uh hi.\nQualitas Sikhan pen nai (24) sung kihong a, hih si khan napai ciangin UN nei leh neilo i vekpi in RM 35 hi ding hi. Hih Sikhan pen veng tuamtuam ah om ahih manin tulian in i thupuak ah kita zolo ahih manin mipi ten hong telsiamin sikhan na painop leh nang omna veng tawh kinai pen namun ZAM ah hong kan un. Naupang kum 12 nuaisiah vaccination sut ding mai kha sungah a vengveng ah neihtheih dingin vaihawm uh hi.\nPrevious: Lai Siangtho – Pasian Thu Bu ~ T. Sawm Lian\nNext: Tulaai Leitung Thuthang tuamtuam te October 11,2016


url: =Bombi sungtenkawm ah vankham apua numei 4 Yangon Airport ah kiman :: ZOMI DAILY\nposted on 2 August 2017 at 6:05 pm Lomkholna: Myanmar, News, Sawltak, Yangon\nBombi sungtenkawm ah vankham apua numei 4 Yangon vanlengtual sungah kiman\nBombi sungtenkawm ah vankham selsim in Kawlgam pan azinkhiatsawm numei 4 Yangon International Airport sungah kiman cih 7Day News pan kiza hi. Tua numei 4 tepen zanni in Yangon vanlengtual sungah akiman uh hi a, vankham pen bengh ihcih Heroin vankham ahihi.\nTua numei 4 tepen koipan hongki pankhia cih aki sitcian ciangin Shan State sungpan vive kici hi. Numei 2 tepen Kutkai pan hi uh a, adang numei 2 tepen Mong Kung pan ahihi.\nTua numei 4 tepen zanni zingsanglam in Yangon panin China Airlines tawh Taipei zuanin alengkhiading in akithawi uh ahihi. Yangon Airport sungah alenkhiatding ciangin Security Check nawkphei uh a, thunei te’n abanban in sit uhhi.\nTua ciangin numei 4 te lakah numei 2 te ii bombi sungten kawmah vankham apuaksimlam uh Airport Security te’n mukhia uhhi.\nBombi sungten kawmpan amuhkhiat vankham tepen kum 53 aphakhin Yan Saik Chin kici ii kalkawm pan Heroin 100 grams, kum 40 aphakhin Lee Hway Li kici ii kalkawm pan Heroin 95 grams leh 65 grams cihbang in mukhia uhhi.\nTua vankham Heroin tepen Plastic Bag tawh hoihtak tuncip bikbek in, Tape tawh matdenmasa uhhi. Tuakhit ciangin akalkawm ah hento in, bombi sungteng tennelhsuk uhhi ci’n Airport Police Officer khatin genkhia hi.\nTua akiman numei 4 teng hoihtak thu akisit ciangin tualak ah adang numei kum 51 aphakhin La Yee kicinu inzong vankham Heroin apuak hi a, ahi zongin vanlengtualsung aom dailenbuk ninbung sungah kapaaikhiakhin ci’n genkhia hi.\nAirport Police te’n tua acihna dailenbuk azon uhciang in ninbung sungah Heroin 365 grams tak aphakhat mukhia takpi uhhi.\nHih numei 4 tengpen avek un kimansuak uh a, palik te’n thudotna neisuaksuak laiding uh cihi.\nRelated: Myanmar leh Thai gamsung ah vankham tampi ki haltum\nYangon Anti-narcotics Police Officer khatin agenkhiatna ah hih numei 4 tepen thusitna kineihbeh dinga, koipan in hih vankham te angahkhiat uhhiam, kuatung ah apuakding, apiakding uh ahiam, kipawlpih kuateng nei uhhiam cih limtak in kikankhia laiding hi ci’n genkhia hi. Sawltak #zomidaily\nPrevious: Hello Zomi! (Mizogam Dongtuak Laizom te huhna)\nNext: Ka Ni Nuam Ngaih Cing (1947-2017) phawkna\nNazi lungkim nading bangteng semding nahiam? ~ Naalian Zomi


url: =Minam Vai ~ Rev. Eddie Ning Hang\nEi tum ciatin ei san ciatah ciak ngeingai hang e, phual ngakte’n Kawl kumpi thuneite tung mahah i gen nop bang gena amau thuneite’n zong a hite a hi mah banga hong san’ theih kei leh i pu i pate in ‘tui sung pau‘, a cih bang lel ding hi.\nMakai dinga i teelte mah in minam itna, veina takpi mah tawh kumpi thuneite tungah a gen uh kul ding hi. Kumpi thuneite’n, hi maw, ci-a hong sanga a hi banga ZOMI ci-a hong ciapteh mateng tui sung pau mah bang den lel ding hi hang. Ke’n hih lam zumah gen sawm ngei-a, Kawlgam pan ZOMI hong kicih masak kul ding hi, hong kici mawk a hih manin a din’ khawl hi ing. I ngaihsut peuh, i ut peuh internet khawngah i mantai simin kigelhgelh thei mah napi internet sunga committee tuamtuam i vaihawmhawm mah tawh kibang lel ding hi. Official recognition kisam hi hang.\nKumpite’n code number pia, ci-a khu lianga i gente zong, minam hi lo hi: Code number 39na-a Khawno, 45na-a Gwete (Guite), 46na-a Ngorn (Chin, Ngawn), 47na-a Zizan (Sizang), 49na-a Saing Zan, 53na-a Zo (Tedim), 56na-a Tiddim (Hai-Dim), 57na-a Tay-Zan, 61na-a Dim, hihte pe n minam tuam hi lo-in hihteng ka kigawm uh ciang ZOMI a kici hi ung, mah ci-a teltaka i gen ding kisam ding hi. Amau hong piak bangbang man’ khit pahpah ding hi lo hi. Mual suang tunga gelh banga laih theih nawn loh ding hi sam lo hi.\nSpelling dong maha i gen ding kisam ding hi. Gentehna-in pawl khat in, Zo/mi, a hih kei leh Zo-mi, cih bang peuhin i minam min gelh sawm uh hi. Slash (/) leh hyphen (-) a kizatna i theih loh man hi ding hi.\nSlash (/) pen “a hi kei leh” cihna-a a kizang hi. Gentehna-in, numei/pasal bang ci le’ng, numei a hih kei leh pasal, cihna hi-a, ei minam min pen ‘Zo a hih kei leh mi’ cih bang hi lo hi. Tua mah bangin America-a teng Zomite i gen nop ciangin Zomi-American ci-in a kibang lo nih nam khat i suah nop cianga a kizang a hihi. Tua ahih manin, i minam min Zo-mi ci-in gelh le’ng, nidanga a kibang ngei lo, Zo leh mi, nam khat a suah nuam tawh kibang ding hi hang. Ei gen nop pen Zogama teng minamte hi-a ZOMI ci-a gelh ding a hihi.\nZomin phuah tawh kibang lo hi. Zomite’n min i phuah ciangin a mal simin khiatna nei hi. Gentehna-in kei min bang, Ngin Hang hi-a, Ngin pen ka tappa, ka pano Dong Khua Ngin min nunung la-a ka nu ka pate’n min hong phuah a hihi. Hang leuleu ciangin ka pano-i hihna a genna uh hi-a gawm theih mawkmawk ding zong hi lo hi. Western min gelh dan zui nuam teu-a i min khawng i ut bang peuha gawm mawkmawk theih hi lo hi.\nZOMI a hih leh a kikhen thei ding hi lo hi.\n13th century pek pana Chin hong kicih, tu donga Chin hong kicih theihna zong thu dang hi lo-in i pu i pate in phamawh sa lo mai uh a hi ding hiam? Kawlte cih bang bang a man sa-a nial theih ding ngaihsun lo kha uh a hi hiam? Amau cih bangbang a na man’ suksuk mana tu dong mah ut lopipi-in Chin (Lawh pua, bawm pua, peuh, deih kaih zuktak le’ng lawm), cihna peuh hi lawmlawma minam min hi sam lo hi.\nNidangin America-a sila-a a khawite uh simmawhna-in Negro kici hi. Abraham Lincoln in silate suahtakna a piak khit sawtpi dong mah negro kicici lai hi. A hi zongin amau negrote hong pil semsem uha, simmawhna tawh negro a kicih za nuam nawn lo uh hi. Negro hong ci nawn kei un, ci-in American kumpi tungah gen ngiat uh hi. American kumpi zong nampi kumpi a hih zah khatin, “Hi mah ei”, ci-in negro peuh mah America-ah kilo mengmeng nawn lo hi. Kilo kha tanghial leh zong minam simmaawh kici-in lungsim gina nei lo-in kigen pah lian uh hi. Tangthu tawh kizoma negro lawh nading khawng a om leh zong, negro tang cih nawn lo-in, a mal kipatna tawh, the “N” word, ci khilkhial bek tanghial ta uh hi. America-a teng Zomite na ut peuhin na ciak kha kei un. Negro khawng na lo ziahziah kha kei un. Mivomte’n hong za leh thah dingin zong hong deih lo ding uh hi.\nMipilte’n minam vai tua zahin thupi ngaihsut uh hi.\nVisa vai-a American consulate-a consular general, Mr. Furst, ka thu zawh dikdekna zong tua thu mah hi. Makaite’n minam hong vei un la, kumpi thuneite tungah limtakin hong gen ta un. Tutung buang in pawh.\nRev. Eddie Ning Hang\nZomi Baptist Church


url: =January 9, 2021 Namdang Pau Theihna ~ MUC\nJanuary 9, 2021 Namdang Pau Theihna\nAdmin 5:51:00 PM Articles, MISSION NEWS\nNamdang Pau Theihna\nAnatoly in a cina mahmah hi; a dam ciangin Pasian na sem dingin kamciam pia hi. Lai Siangtho sangkah hi-in, sangkah kik ding lamet om nawn lo hi. Amah pen nektawm zong innkuan sung a khangkhia ahih manin sangkah nading sum nei lo uh hi. Sangkah nuam pipi kah lo-in nasep zong dingin Russia gam va pai hi.\nAnatoly in,“ Topa aw bang sem dingin hong deih na hiam, ci-in nisimin thungen den hi. Tua bangin a thungetna-ah Pasian hopihna thei hi. “ Namdang pau sin ding hong ngaihsun hi. Anatoly in piang zo taktak ding hiam cih ngaihsun hi. Bang hang hiam cihleh namdang pau sin ding cih pen khuak hoih kisam hi. Amah leh a khuak hoih lo ahih manin a nuih za kik hi. Amau innkuan sungah engineer nasem uh hi. Kuamah in namdang pau sin om lo hi. Namdang pau sin ding ngaihsutna nei kawmsa-in a nu kiang Ushtobe, Kazakhstan ah hong ciah hi.\nInn a tunteh a nu kiangah, ‘ Nu aw, namdang pau ka sin nuam hi,’ ci-in a pulaak teh a nu in, hi thei ding hiam, Russian leh Kazakh pau bek thei hi ven in, ci-in dawng kik hi. Namdang pau na sin ding pen piang thei kei venteh aw, ci-in kiho uh hi. Ahi zongin Anatoly lungsim ah namdang pau kisin ding bei thei lo hi. A sawtteh amau teenna tawh kinai pen Taldikurga ah Manglai sin dingin va pai hi.\nSanglut ding ciangin lai kisitna khat om a, tua-ah Anatoly kia pah malam hi. Lungkia-sa in a nu tawh inn hong ciah kik uh hi. Ahi zongin Anatoly in khat vei teitei ciangin namdang pau sin ding ngaihsun tawntung hi.\nNi khat Lai Siangtho a simna panin Kha Siangtho piak thupha, namdang pau theihna thu hong sim kha hi. “ Kha Siangtho in mi khat tungah namdang pau theihna leh siamna guan a, khat tungah a khiatna gentheihna siamna pia hi, cih hong mu hi (1 Corinthians 12:8, 10).\nAnatoly in a lu kunin, “ Topa aw, namdang pau theihna hong pia in, ci-in thungen hi. Kha khat khit ciangin meileng lampi gei-ah a pai-na mun khatah Mangpau kisinna laibu neu khat mu hi. Tua laibu in Russia pau leh Mangpau tawh kigelh mangpau sinna laibu hii-in inn a tun ciangin tua laibu sim hi. A sim kammal khempeuh limtak ciamteh hi. Nisimin sin sin a, hih bang tawh kithei zo ding hiam cih ngaihsun hi. Tua laibu mai 10 val bang a sim khit ciangin a nu pia hi. A nu kiangah nang hong sim dih ci in sawl hi.\nA nu in tampi simpih a, a khiatnate Mangkam tawh gen kik hi. Kha Siangtho piak namdang pau theihna ngah hi dingin kingaihsun hi. Anatoly in kha nih sung Mangpau sin a, intermediate level dong tungto hi. Kha nih khit ciangin a ciin uh dawnpawlte , water melon, lak hun ahih manin a nute nasep huh phot hi. A sum ngahteng tawh laptop khat lei hi. Internet leh phone tawh thuahkhawmin online panin Mangpau sin thei hi\nA maikum ciangin college kah dingin va pai kik hi. Sangkah theih nadingin lai sittelna, entrance exam, khia ngei ahih hangin tu-in hoih takin va zo thei hi. A sang uh panin Manglai kidemna-ah zong kihelin, ahi zongin laivuan ni ding pen Sabbath ni tawh hong kituak ahih manin Anatoly in laiphi lo hi. A siapipa hehlua-in han-gawp hi. Gambup kidemna-ah a nihna ngahin US $ 200 letsong zong ngah hi. A sia pa in lamdangsa-in kei zong na biakinn ah hong kikhawm ning ci-in gen hi. Anatoly in a sangkahna-ah Mangpau leh Turkish subject tawh pahtawi-na zong ngah hi. Russian, Kazakh, Manglai leh Turkish pau zong sin hi. Kyrgyzstan sangah kha 4 a om sungin Spanish pau zong sin hi. Argentina gamah nasem dingin kipaisak a, hih munah Spanish pau thei-in tua banah Portuguese pau zong sinbeh hi. A ciahkik takciangin Kazakhstan gamah kum 3 sung kamphen leh lailet in om hi. Hun khatlai-a a lunggulh tangtung takpi hi. Kum 9 sung tua bangin a nasepna panin Zaoksky Adventist University pastor sem dingin sapna ngah hi.\nAnatoly in Kha Siangtho lo-in tua bangin namdang pau tuamtuam thei lo ding ahihna pulaak phapha hi. Sawltakte hun lai a nasem Kha Siangtho in tu-in zong pawl sungah nasemlai hi, cih phawk pha sansan hi.\nKha Siangtho ngen lehang Pasian pia ding hi; bang hangin Kha Siangtho ngen lo ihiam? A lawmte khat in Anatoly tungah Kha Siangtho letsong ka ngah ngei kei hi, ci-in a pulaak takteh, Anatoly in Kha Siangtho ngah ding ngen nei hiam, ci-in a, “ Ka ngen ngei kei hi,” ci a lawmpa in dawngkik hi.\nAnatoly in Kazakhstan gamah ciahkik a, a sangzawh khitteh Pasian nasem dingin geelna nei hi. Khuano khat panin khangkhia-in bangmah hi lo khangno khat in Kha Siangtho ompihna hangin namdang pau tampi pau thei hi.\nTu quarter leitungbup Sabbath School 13na sumpi in Zaoksky Christian Sanginn puah nadingin kipuak ding hi.


url: =Dr. Do Kham vai lungdam kohna ~ Vum Nang\nIh deihlouhpenpen leh ih utlouhpenpen dahna ka thuaktak ciangun kacihna dingmeluh zong theivatlo in ka omlai takun Zomi sungah ahitheizah in dahpihna leh hehnepna lai tawh ahi zongin, phone tawh ahi zongin sum leh paai hunleh thatang tampitak bei in nong uap nong thuakpihna te hangun a zi ata leh asang gam atu ata tengin lungdam mahmah leh angtang mahmah ung cih kong pulak phapha uh hi.\nTulsa khuasung bek tham louh in Gamdang pan leh USA gamsung muntuamtuam pan ongpai mimal khempeuh tungah zong lungdamna kong ko uh hi. A diakdiakin USA gamsung State dangpan ongpaite bang Air tiket 700,800 abeibanah saikuan dingte nikhat US sum 100 tawh nacial uh hisawnsawn a ka U Kham nongit nong ngaihsakna te uh leh ko adah akap te nong khualna uh ka muh uh ciang aluangkhiading khituite ong nusak nahih lam uh katelsemsem uh a ka lungdamna uh lian mahmah hi.\nGZA makai te bangin asemzolo ding zong hipeuh mah lo in Khazih leh Zomi te ading nanasep pih pa nazahtakpiakna uh "nahigige" cih pen mipi ten telsiaqm mahmah a genkul hetlo in a zahtak huai thukhual gamta apicing mahmah makai muanhuai Zomi ten anei kahih lamuh ong kilanghsak semsem hi.\nA sawt lo in mual suang dawhna leh Memorial Service hun te nei nuam ihn hih manin Topan ong makaih nading leh Myanmar lam inn lun lo lum ka tundong thu ngetna ah ong phawk ciat un maw lungdam mahmah ei.\nKhazih leh Zomi te a ding nomau tawh mapang khawm\nH- Vum Za Nang (918-235-7234 )


url: =Singapore meileng Station sungah muanmawhhuai van kimu ahih manin kikhakcip :: ZOMI DAILY\nposted on 18 April 2017 at 6:13 pm Lomkholna: News, Sawltak, Singapore, World\nSingapore gamsung Woodleigh MRT meileng Station ah tuni Tuesday ni in muanmawhhuai van “Suspicious Substance” kimu ahih manin nai 3 sung kikhakcip cih CNA pan kiza hi.\nSingapore Police te’n nitaklam 4:24pm hunin Facebook tungtawn in Update abawlna ah tua muanmawhhuai vanpen thunei te’n sitcianna abawl uh ciangin mohbawlna in akizang “Baking Flour” nahi ci’n pulakkhia uhhi.\nSocial Media tungtawn in MRT Station ah muanmawhhuai van kimu cih Singapore Police Force (SPF) te atheih uhciangin aphual ah delhpah uh a, Singapore Civil Defence Force (SCDF) te’nzong aphual mahah delhpah uhhi. SCDF panin nasem pawlkhat in “Protective Clothing” tawh kituamcip uh a, meileng Station ah lut uhhi.\nAssistant station manager Mailyn B Carriaga in agenkhiatna ah meileng Station sung munli munnga khawngah White Powder kimu kawikawi ahih manin ki lunghimawh cihi. Meileng Station sungah innphiat Cleaner asem khatin amuh masak cihi. Tuapan in muanmawhhuai kisa ahih manin Singapore Police te aki zaksak cihi.\nNungdiak mahmah inzong Singapore gamsung atai MRT Station khatah muanmawhhuai vankhat kinusia ahih manin, meileng Station tawlkhat ki khakcip hi. Hougang MRT station akicihna ah hi a, tua anusia pasal kum 39 aphakhin khatzong kimanpah hi.\nZanni inzong Malaysia gamsung Wisma Bernama ah Bomb dingin aki ummawh vankhat kimu ahih manin ki patau man mahmah hi. Hihbangin ki lauthawng sakna tepen athu taktak akitheih ciangin lauhuai hetlo leltak ahih manin ki ciamnuihbawl ziauthei hi.\nRelated: Singapore meileng Station khatah muanmawh vankhat kimu in ki patau\nAhi zongin aki ummawh danin lauhuai van hoihlo, apuakkhamthei hiamvan khatpeuh hileh nuihzak huai hetlozel khading a, nuihna sangin kahna tamzaw khathei dinghi. ZD Sawltak #zomidaily\nPrevious: Nungakno khakin Facebook pan aguaktanglim khakkha ahih manin Blackmail thuak\nNext: Philippines gamsung ah akizom in Bomb nihvei puakkham, mi 7 liam


url: =Kawlgam Eleven Media te Journalist khat Monywa ah kithat ~ ZD :: ZOMI DAILY\nKawlgam Eleven Media te Journalist khat Monywa ah kithat ~ ZD\nposted on 14 December 2016 at 12:48 pm UTC+9:30 Lomkholna: Myanmar, News, Sawltak\nKawlgamsung aom News Journal khat ahi Eleven Media te Journalist khat Tuesday ni in Monywa ah kithat cih NY Times pan kiza hi. Thah athuak Journalist pa minpen Soe Moe Tun kici a, amai leh alu ah liamma kimu ci’n Local Police Officer te’n genkhia uhhi.\nHih Journalist papen kuathah cih kitheician nailo ahih manin, palik te’n athu akikansan ci uhhi. Myanmar Journalist Network te’nzong hihpa kithahna thu akician in aki kankhiat mengmeng nading in thuneite tungah ngetna nei uhhi.\nSoe Moe Tun pen Eleven Media Group ah nungkum January 2015 akipan asem hi a, Sagaing Division sungteng thuthang akankhia zelzelkhat ahihi.\nKawlgamsung aom Journalists tepen agenkhiat, agelhkhiat thute hangin vauna (Threat) thuakthei zelzel uh a, UNESCO (United Nations Educational, Scientific and Cultural Organization) inzong tuabang in ki lauthawngsakna aomnawnloh nading leh Journalists te ii Security kepbit nadingin Statement nungkha in khahkhia uhhi.\n2014 kumsung inzong Freelance Journalist asemkhat ahi Aung Kyaw Naing pen Myanmar-Thai ah Kawlgalkap te’n kaplummawk uhhi. US-based Committee to Protect Journalists cih kipawlna te ii genkhiatna ah atawmpenpen Journalist 3 peuhmah tunai in Kawlgam ah kithat hi ci uhhi.\nRelated: Egypt gamsung aom Cathedral biakinnpi khatah Bomb puakkham, mi 25 si, 47 liam ~ ZD\nMyanmar Press Council panin Zayar Hlaing ii genna ah 1999 khitzawh Journalists akithat lakah hihpa pen a 5 na hita hi ci’n genkhia hi. Tua ahih manin hihbang in athatte kumpi in mawhmaina mawkpiak mawkmawklo in, Rule of Law ombang in dan piahen ci’n genkhia hi. ZD Sawltak #zomidaily\nPrevious: Christian Hymn te’ tangthu: Keima’ Topa Zeisu Lamdang Honpa Hi\nNext: Dahna Pulakna : Mangpha Nu Cing Nuam Kim (Don Za Ciin @ Ciinbawi), kum 45\nAtheih huai ZSM thukhun thak (2015)


url: =WHY 914-ZOMI?By: JK Kam\nKei leh kei Zomi ka hih lam kitel mahmah in "ZOMI KA HI HI" ka ki cihcih hangin officially in Kawl kumpi minam ciaptehna (Ethnicity List) ah kikhum (record) kha nailo citciat ahih manin tun ZOMI ih hihna hong kiciapteh sakna ding lampi hong ki hong pan hia, a piang ngei nailo leh a piang nawnlo ding hamphatna GOLDEN OPPORTUNITY ahi hi.\nTuma Census masate pen mimal kidong loin khua hausa thuneite leh kumpi nasemte ki thuzakna tawh sazian kila bek ahih manin tualsuak awkaih (dialect) pen minam ciaptehna ah peuh hong om zanzan a, ih mibup hong huam ZOMI zawsop pen ki pulak kha lo citciat hi ding hi.\nGtn: Saizang khua upa pa in "Saizang" kici in, Thuklai hausa pa in "Sihzang" kici dinga, Heilei hausa pa in "Teizang" a kicih masak phot ding lam ki ngaihsut pih thei mahmah hi. A huampi in ZOMI ih kicih hangin ih khua zui (locally) in ih pau awkaih tawh kisam masa zaw ih hih manin a tungkhum a ZOMI pen a ki mangngilh kha ahi hi. Tua ahih manin Sihzang, Teizang, Saizang, Khuano,...etc cihte in code nei zanzan a, Zomi a kici masa ding om thei tuanlo in Zomi in code hong neilo zawsop hi.\nAwsuah (dialect) pen minam ahih loh lam thei napi hangin Census lakna ah mipi, tangpi tangta hong buaisak zawdeuh thute in;\n- ZOMI in code a neih ding a kisap lam theilo kha,\n- Ei dialect code tek ci kei leng ih dialect abei ding kisa kha,\n- Hih Dialects teng kigawm ciang ZOMI ih hih pan lam phawklo kha,\n- Dialect level tawh dinna pen Zomi thanem sak ahih lam phawklo kha,\n- Dialect code tawh hamphatna tel (share) a om ding sa kha,\n- ZOMI ih minam pen nai-ngan-yay nasepna sa khial kha,\n- ZOMI min tawh minam khat a din ding a thupitna phawklo kha,\n- CHIN pen ih minam min sa khial kha zawsop,\n- ZOMI a kici leh CHIN a kicite tuu le keel banga kikhen akul ding sa kha,\n- 914 kici leng Kawlgammi hi nawnlo ding khawng sa kha,\n- Gammi khat ii thuneihna "Civil Right" theilo kha,... etc,\ncih bangin telkhialh upkhialh khop dingin thu om bilbial ahih man in mipi lunghiang khop mahmah hi. Ahi zongin thu om dan tel sinsen le hang Zomi veve sung pan 914-ZOMI cih noplohna ding, cih ngamloh nading, adang code kicih nopna ding a thu om vetlo hi.


url: =Laisim Thu Pit Na. Agelh : Lia Dim Boih - Laibu Saal\nHome > Thuluui/Articles > Laisim Thu Pit Na. Agelh : Lia Dim Boih\nLaisim Thu Pit Na. Agelh : Lia Dim Boih\nLaisim Thu Pit Na.\nAgelh : Lia Dim Boih'\nLaisim na pan in pil na tampi tak ki ngah aa, muh na zong khang in theihna zong khang sak hi. Leitung ah mi hau mizawng te ki deidan lo in a hih theih uh pen laisim hi. Mipawl khat te aa ding in a lungkham mahmah lai tak un lungnop na a ngah na, pawl khat te aa ding in a lunglen hun uh ciang alungsim uh a la pen lai hi. Laisim na in nuntak na ah sia hoih pen ci leng zong ki khial lo ding hi. Laisim leh laisim lo a nuntak na uh ki bang lo aa, agam tat zia uh zong kikhai mahmah hi.\nMi pil te in a sim uh laimal khat pen a nuntak na uh ah sin pah uh aa, a nuntak na uh zong ki lamdang pah hi. Scholastic te in a gen a gelh na uh ah, laibu om inn sung pan a khangkhia naupang khat leh laibu omlo inn sung pan hongkhang khia naupang a et kak uh ciang in laibu om innsung pan hong khang khia te mah sang lai zong hat zaw aa, zong tel pah pah zaw hi ci hi.\nSangnau pang te aa ding in a sanglai (textbook) uh bek sim ding hi lo aa, a dang laibu te zong sim ding thupi hi. Sang lai a hi lo adang laibu te sim na in, sang aa na sin khak loh theih huai thutam pi hong lak aa, na zak ngei lo laimal te hong mu sak in, khuak zong manlang sak hi. Laibu sai ka pai ciang naupang vive ka mu zaw deuh hi. Tuhun ciang technology khang sem sem in, nu leh pa a tam zaw in nau pang khem baih na ding in phone ki pia den thei hi. Zomi nu leh pa te ka han thawn nop in na inn uh ah na tate deih theih ding, uk theih ding laibu koih in. Phone, TV, Game cih ten a koih sang in laibu koih zaw in. Na tate laisim ding na kam tawh ban sawlsawl ken la, na tate’n laibu a sim theih na ding in na inn ah laibu koih zaw in.\nKa neu lai in textbook mu leng lotngah ding bek in ki ngaih sun hi. Tam lotngah zo leh sangah mat tam ki ngah ding cih bek ki thei hi. Tu panpan ciangin laibu sung ah thukhempeuh ki gelh te pen lotngah ding na hih het lo aa sim in, sin ding ahih lamka tel panpan hi. Laibu sim dan a thei te in laibu a sim mawk mawk te sang a zahtampi in laibu sim na ih a manphat na tam la thei zaw aa, pil na tam ngah zaw hi. Laibu a sim siam te laibu a sim na sung pan pilna tampi ngah uh aa, pawl khat te in laibu a sim khit uh ciang in a sim khit ciang in bangthu ki gelh hiam cih thei lo uh. Laisim dan a siam te in a sim na sung pan in na dang khat mu khia thei hi. Gtn: Mangpau pau thei nuam in, ahih hangin manglai na sim nop kei leh mangkang khempeuh tawh na ki ho thei kei ding hi.\nTuhun ciang in laibu tam ki len non lo aa, online ahih kei leh e-book pan in tam ki sim zaw hi. Tua mah bang in facebook pan zong sim ding lai na om zel hi. Lawm te’ status zong ki sim zel hi. Nisim na sim ding lai hoih tak na tel theih kul hi. Gtn: Facebook sung ah mi te status vive sim ding na tel leh nang a a ding phattuam na om lo ding hi. Laibu a telsiam te in a nuntak na-ah sia hoih a ngah hi aa, laibu na tel khialh leh na muh na le na up na in zong hong zui paisuak ding hi.\nLaibu ih sim ciang in mi khat ih khuak sung ah a ki guang hi aa, mihing khuak pen ih nguan zah zah a ta hi. Ih khuak pen tu hun aa computer technology bang kasa hi. Bang hang hiam cih leh genteh na in, mual tawh ki sai a thei nuam na hih leh , na laibu sim khak ngei a hi zong na zak thu te ahi zong na muh ngei te pan in mual tawh ki sai na khuak in hong kaikhawm hi. Laisim na na neih kei leh na sung hawm ding aa, database om vet lo cih na hi. Na memory sung ah bang tawh ki sai thu te nguang nuam na hiam cih pen nang na teel siam a kul ahihi.\nTua bek tham loin, laibu sim na in na lungsim hong tawldam sak zo hi. Mi pawl khat in laibu pen lungnop na zon na uh, aih kei leh na lungsim sungkhiat na uh hi aa, a mau aa ding in laibu pen lawmhoih khat bang in ngaihsut uh hi. Hih mangkang gam ah a tam zaw pitek putek te in laisim tang tang uh hi; a cil in lamdang ka sa hi. Bang hang hiam cih leh laibu pen sangnau pang leh college, sum leh paii bawl te, sia te bek ih sim ding ka sa ngei hi. Khangno pawl khat in lawm nei lo in, laibu sim in a mau bek om thei uh hi. Amau aa ding in laibu pen a lawm uh hi aa, lai a sim uh ciang in a lunguh kim in kuamah phawk lo hi. Laibu pen pil na, lampi hong lak bek hi lo in tawl dam na zong hong pia thei lai hi cih nak ki mu khia mahmah hi\nA tawp na leh a thupi pen kong gelh nop in, na nuntak na na lungkim thei lo in, kal suan ding haksa sa in, na lung kia in na hih ding lah na theih tuan kei leh- kum tam, kum tawm tawh ki sai lo hi-kong gen nop khat in “Lai sim inla, sin dih in.” Na nuntak na ki lam dang ding hi! Gtn: Mel Robbins ih laibu “5 seconds rule” lai bu na sim in la, sin pah in.\nLaibu pawl khat in sim in ciap teh ding om aa, pawl khat in lungnop na ahi zong hong nui sak zo aa, pawl khat ciang in na nuntak na-ah na sin khiat ngiat ding ki sam hi. Laibu siam theih na ding in laina sim kul ding hi. Na nuntak na na khel nop leh lai na sim kul hi. Na gual zawh nop leh lai na sim ding a kul hi. Nasep hoih na ngah nop leh laitam pipi na sim a kul hi. Mi tampi tawh na ki theih nop aa, mithu pi te tawh na ki zop nop leh laisim in, na hopih na ding kammal na sung ah khol in.\nLaigelh Lia Dim Boih pen Zolai, Zopau avei mahmah khangno liapaal khat hi in Tulsa, OK USA ah a innkuan un teeng uh hi. Apa pen Sia Khual Khai Naulak beh, Laibung khuami hi. Amah pen tulai tak collage akah laitak zong ahi hi. Ka kithuzakna leh ka ngetna tungtawn in "laisim thupitna" hong gelh khiat ahi hi. Ama tungah lungdam mahmah hang. I biak Pasian in hong zatsak semsem ta hen.....\nDim Boih Thuluui/Articles\nItem Reviewed: Laisim Thu Pit Na. Agelh : Lia Dim Boih Description: Rating: 5 Reviewed By: Cinpu Zomi


url: =Coffee Shop khat ii nektheih zuakte zusa nihin asikgawp laitak Video kizaihkha :: ZOMI DAILY\nCoffee Shop khat ii nektheih zuakte zusa nihin asikgawp laitak Video kizaihkha\nposted on 1 July 2017 at 4:32 pm Lomkholna: Malaysia, News, Sawltak, World\nMalaysia, Sabah State sung aom Coffee Shop khatah zuakding in akikoih nektheih te anene zusa nih Video kizaihkha in Social Media tungah ki thehthanggawp hi. City Authorities te’n atheih uhciang in tua Coffee Shop pen kalnihsung khakcipsakpah uh a, hoihtak asiansuah mateng un vanzuakkhuan pialoding cih theStar pan kiza hi.\nSabah, Kota Kinabalu khuasung aom Likas Plaza sungah thupiang hi a, Kota Kinabalu City Hall director-general Datuk Joannes Solidau in agenkhiatna ah tua Coffee Shop pen zanni Friday ni in khakcipding thu kipiakhin ci a, kalnihsung siansuah hunding in thukipia cihi.\nTua Coffee Shop sung siansuahsak in sianthona “Cleanliness” hoihtak ki sitcianlai dinga, cidamna tawh kituak in Hygiene Practices omhiam cih vanzuak Shop Operator tezong hoihtak thudotna kineilaiding cihi.\nVideo: Coffeeshop asked to close after rats were found on food\nSocial Media ah aki khahkhia tua Video pen Second 34 bek sawt himahleh amukhapeuh in ki Share sawnin ki thehzakpah zihziah hi. Glass Display Cabinet sungkhatah nektheih kikoihte sikzaak in zusa nih kilehleh takpimawk a, hih Video pen anne in apai Customer te zaihkhak hiding in ki ummawh hi.\nRelated: Coffee dawndawn te Skin Cancer natna ngahhak ci ~ ZD\nHih Video azaihte anuihlualua laitakzong kiza ci a, alawmte khatkiang ah hih sai ah an nenawn hetkeini ci’n agenzong kiza cihi. Sawltak #zomidaily\nPrevious: India Minister khatin khuasung kongzing lakah zuntha ahih manin ki mawhsak mahmah\nNext: Singapore ah numei khatin azatsa nindalna te inntungpan lawnkhia ziauziau ahih manin $1600 ki liausak\nUpna Thukan ni ~ Matthias Pau Mung\nPastor khatin tading in akep numei khat zahmawhvai tawh bawlsia in kiman


url: =Innkuan Nuntakna Tuktehna ~ MUC\nAdmin 12:34:00 AM Articles, ZOMI SDA NEWS\nInnkuan Nuntakna Tuktehna Innkuan sung Biakna Innkuan Biakna Bang?\nInnkuan biaknaah Topa thuhilhna lehthapiakna sungah tate makaihna zong ahi hi. Innkuan mimaltein Christ ie thuhilhna ah tha kipia ding hi. Mimalte lungtupnate kikepcingsak dinga, Satan in Christ ie kiangpanin amaute lam pialsaklo ding hi. Hihin innkuan sial ie tupna tuktehna ahi hi. Amaute in lungkiat ding leh guallelh ding ngaihsun lo ding uh hi. Tate thuhilhnaah nu leh pate in kuhkalin vil hileuh, Pasian’ minthan nadingin mitsuan hileuh, Pasian tawh kikopin, leh Pasian zong amaute tawh kikopin Christ in asihlawh liang tate kha gupkhiat ding tum ding uh hi.\nBiakna thuhilhna in thuhilh maimai hilo hi. Tua-in tate tawh thungetkhopna, Jesu kiang koici zuat ding cih hilhna leh adeih uh bangci nget ding cih hilhna ahi hi. Tuabanah, Jesu in nanuntakna sungah na khempeuh ahihna lakding, acihna zong ahi hi. Ama hong itna in lungduaisaka, migisak, thuakzo sak, leh Abraham bangin tate thupiakna ah kip sak hi.\nInnah na om dan banglianin vantungah kiciamteh hi. Vantungah Mi siangtho asuakding mikhatin a innsungah misiangtho suak masa ding hi. Nu leh pate in inn sungah Christian hile uh pawlpi sungah kimanna aneite hiding uha, pawlpi nasepte sem theiin, tua bangmahin khuatual ah diang thei ding uh hi. Nu leh pate aw, na biakna uh pau bek hisak kei unla, ataktak hisak un.\nInnsangah Biakna kihilhding\nInnbiakna kikin hetlo hi. Numei pasalte in gamdang mission nasep lungtupin nei uh hi. Sumpi zong cinghtakin pia uha, akisuantakna uh lungkimsakin, innkuan sunga Christian zia leh lim alah zawhlohna uh athoih nadingin Pasian nasepna ah piakhia uh hi. Ahihhangin inn in Mission phual khatmah ahi hi. Hih inn mission a awlmawhloh nadingin paupending omlo hi.\nInnkuan biakna in nisim nuntakna asuah ciangin hoihna tampi pungsakhi. Innkuanbiakna bekin Pasianin nu leh pa asepsaknop nasepliansemsak thei hi. Tate pen Pasian kihtakna leh thuhilhna ah kipaipih dinghi.5Tu lai khangnote in biakna lamah a uitui lohna uh pen apilnasinna uh kicintaak loh man ahi hi. Zualzang dingin akiphalna, ahihkeilehdan pialo in thumanlohna akikhah khong ciangin tate tungah itna maankizanglo hi. Singkungah ahiangte a awn bangin akungzong awn hi.\nBiakna in khuatual ahuzaapding ahihleh innkuan ahuzaap masading ahi hi. Innkuan sungah Pasian kihta ding leh a itdingin tatekipantah hileh leitungah vai akuankhiat uhciangin Pasian adingin ainnkuanciat uh kipantah dinga, tua bangin khuatualah Pasian thukhuntekizel ding hi. Leitungah akizel huzaapna omding hi. Innsangah biaknakipattahna kilakhia lo ding hi.\nInnkuan Biakna in Biakinn Biakna Masuan.— Pawlpi khantohnading inn panin kipankhia hi. Innkuan sung huzaapna pen biakinnsung nuntakna ah kitonpih hi, tua ahihmanin pawlpi sung tavuante ininn panin akipan ding ahi hi.8Innkuan biakna ahat ciangin anasia biakna kikaih tuahnaomding hi. Innah galdalna lamun. Pasian kiangah na innkuan apin,tuaciangin Christian bangin innah kampau in na gamtang ding hi.\nInnsia na hihna tawh innah migiin, lungduaiin, leh thuakzawhna neiin. Nukhatsialin innkuan sia hia, Christ sangah nute in sangnaupang zong nahihi. Tuahileh tate zia leh tong lamsak thei ding hi. Innkuan biakna aomlohnaah biakna kineihsakna in manneilo hi.Christ ahong kumciangin gamtatna kikhelna omding hi, ci a ngaihsutnatawh mitampi kikhem uh hi. Christ ahong kumkik ciangin kikhelna omnawnlo ding hi. Apicinglo zia leh tong khempeuhin hih leitungahkisikna ngah masa dinga, hehpihna kong akihon lai-in Christ iehehpihna tawh ihzawh ding ahi hi. Hih leitungin vantung innkuan ihlutnadingin ihkipuahna mun ahi hi.\nInnkuan biakna in nakpi in kisam hi. Innsungah ih kampaute inzia leh tong hoih neiding hi. Tua hikeileh biakinn sunga ih tetci pannatein bangmah man lo ding hi. Innsungah ziadamna, migitna, thusiamna na neihkeileh nabiakna in amawkna teeiteei ahi hi. Innkuan biakna amaankinei hileh pawlpi sungah vangliatna kinei ding hi. Azekai Biakna kihilhna Khial.—Pasian theihna neilo in tatekhantohsakna in thusia taktak ahi hi.Biakna pattahna tate apialote in nakkhialh uh hi. Hong gol le-uh biaknahong deih lualel ding hi, ci uh hi. Aneulai in thumaan, itna, vantunglungsim khaicite vawh kei leuh Satanin amaute lungtang sungah tahumvawh ding ahihlam nu leh pa in theilo nahi uh hiam? Christian tavuan apuadingin naupangte neulai lua, ci in nu lehpate in biakna neilo in tate khangkhia sak uh hi. Biakna tawh kisai tate’tavuan puakdingte zekailo in khensat ding kisam hi, banghang hiam,cihleh amau zong innkuan mimalte ahi uh hi.\nNu leh pain Pasian tangdingte hi-uha akicing khalna leh kipnatawh bawltuak bawllohdingte gending uh hi. Amau adingin kizeknaahawnem leh kikhalna tawh sepna in azia atong adingin kipna lehkhensatna hoih pia hi.Tate aneulai mahin hihvai khensat sakding ahi hi, banghanghiam, cihleh amaute in Sabbath palsatding, biakpiakna ah pailohding,innkuan biaknaah kihellohding banah guktaklohding ngaihsun lopahding uh hi. Nu leh pa ie khutte in tuabang siatna panin dalding hi.Aneulai panun Christ ie deih pilna kipia ding hi. Tate lungsiminthu asaan theihlaiin tawntung nuntakna tawh kisai nate kihilh ding hi.Nu leh pain Pasian maiah nungta, kampau, gamtang ahihna phawkdending uh hi.\nNu leh pate aw, bang lampi natawn uh hiam? Biakna tawhkisai in naupangte khal kisam asalo nahi uh hiam? Aneulai leh akhangnolai-un tai leh thuhilhloin akoihdap nahi uh hiam? Autbangun atadinginakhah nahi uh hiam? Tuahangin Pasianin ahong piak tavuan anelhsiahuh hi. Tate Kumtawh kituakin Hilhna Pia.—Tate in thu atheihtheihuhciangin nu leh pain Jesu’ thu genpih ding hi. Tate sungah biaknalungsimpuakte akum uhtawh kituakin kiguansak ding hi. Jesu’ kiangahthungen dingin tate paipih ding hi. Amahin naupangte teltheih dinginbiakna kammalte zang hi.\nAneucil panun naupangte in vantung huzaapna saangthei uh hi.Topa in tate kinbawl hi. Topa sungah amaute thu kihilhin akikhansuahciangin nu leh pa adingin huhna hia, dongkholh ngeilo uh hi. Nu leh Pa in kikopin Innah Biakna Sanglap.— Innsungah nu lehpa in biakna akemding tavuan nei hi. Nu in innsungah vai tampi kaitukin biakna thu hun apialo dinghilo hi. Hih nasep nadingin Pasian kiangah ngen uh hen. Ama’ maiahakhuksukna uhtawh amaute tungah akipia tavuanin anget nasep theicianding uh hi. Thuhilhna leh makaihna akhial ngeilo Pa kiangah atate aptawntung uh hen.Khalam thuhilhna pen pa in nu tungah pumsot kei hen. Nu lehpa in nasep lianpi nei uh hi. Thukhenna adingin atate akigingsaktuakding uh ahi hi.\nKhalam kizeknaah natate uh kithuahpih un. Amaute kimahnaupna khut uh kawi unla, Jesu Christ tungah apun. Maantakin napattahnading panun bangmah kinawngkai sak kha kei un. Leitung’ tupna lehsawmna khat peuh tawh amaute nungngat kha kei un. Na Christiannuntakna uh amaute kiang panin kaikhia kei un. Topa kiangah hongpaipih unla, thumaan ah kitualbial sak un. Pasian ait mite tawhkikhawlkhawm sak un. Vantung tawh akitangaih dingin amaute zia lehtong lamtohsak inla, Pasian tate ahihlam uh theisak un. Innkuan biakna in bang tangcingsak lo ding hiam? Innkuansungah bawlding Pasian’ ngimna khempeuh biakna in semkhia ding hi.Topa hilhna leh pattahna tawh tate hong khangkhia ding uh hi. Amautepilna kipia in, kipantah ding hi. Topa innkuanpihte bangin hiding,khuatual ki-apna ciangbek hilo ding hi.\nTatein Christian Nuntakna akipnangin Nu leh Pa Mitsuan.—Khangnote khuak anawk khempeuhte kiciamteh pahpah hi. Maipuaktekienin, awgingin zong huzaap, leh nikteen puansilhin zong kiciing kikhi. Alinglawn thei, akisatsuahbaih nu leh pate in atate tungah kumtampianawk khakuh sinding thu tampi khaksawn uha, hithei hileh leitungbupnangawn pia nuam uh hi. Anawk khak thute kinusia kik thei nawnlo ahi hi. Tate in anu leh apate nuntakna amuh uhciangin nu leh pa nuntaknamantakin azilkik uh ahilam muding uh hi. Mantakin anuntakna uhlehakikhalna uh tawh, nu leh pain atate zia leh tong asui uh ahi hi.\nPasianin Ciantakin Akilam Innkuan Pahtawi.— Kiciantakininnkuan lamin, innkuan ukin, Pasian langpan sangin Pasian itin, thuamangte in innkuan sungah Pasian thumasa in akoih nu leh pate, Pasiankihtakna in pilna kipatna hi, ci-in tate ahilhte, mite mai leh vantung mitemaiah Pasian aminthangsakte ahi uh hi. Tuabang innsungah Christ inleengla hingeilo a, Ama minin amaute bangkua min hia, zahtakin,minthangsak uh hi. Pasian Kumpiin ateenna innah vantung mite-inomnuam sa uha, tate zong biakna, Laisiangtho, leh Piangsakpa azahtakdingin kihilh hi. Tuabang innkuante “Kei ahong zahtakte Keimahin Kapahtawi ding hi” cih kamciam ngen thei uh hi.\nBangci Bangin Innsungah Christ kitumpih? — Lungtang sungahChrist aom ciangin, Amah innkuan sungah kitumpih hi. Nu leh pa inKhasiangtho thu mangin anuntakna uh man nei sa uha, gupkhiatnaaluah ding mite adingin na asem vantungmite in zong amaute innsungahthuhilhsia ahihna uh tawh pilna pia in, leh tate pattahnaah nu leh papanpih uh hi. Innkuan sungah biakinn neu khat neih ding apiangtheithu hia, tua in Honpa pahtawi in, minthangsak hi.\nBiakna Mi akaihup Theidingin Bawlin.—Na Christian nuntakna miahuptheidingin bawlin. Christ ie nungazuite in inn asuan nopna gam thugenin. Tuabang nahihna tawh Pasianin natate thumaan sungah makaihdinga, Jesu in Amah a itte ading abawl innpi sungah alutdinginkilawmna anei nuamdingin utna pia hi.Biakna lim leh meel apuadingin nu leh pate in tate aana sawlloding hi. Hupna anei khuavak ahi tawntung thukhunte amaute maiahkoih zaw ding hi.Maitaina, Christian thusiamna, leh aziadamna, miteahehpihtheihna uh tawh nu leh pate in Christ ie biakna ie mihuptheihnalakding uh hi. Ahihhangin zahtakna leh thumanna kal sitset ding uh hi.Tate lungsim sungah thukhun maante guansak ding hi.\nThuhoih sep nadingin khangnote lammaan tawh ihzol kul hi.Hih nasep nadingin ngun leh kham kicinglo hi. Amaute maiah itna,hehpihna, leh Christ ie hehpihna, Ama’ kammal ie manphatna, lehagualzote kipaakna ihlak ding hi. Hihbang hanciamna tawh nangmahinatawntungin akimangdinga na asem uh ahi hi.30Banghangin Nuleh Pa Pawlkhatin Hihzolo.— Nu leh pa pawlkhatin biakna anei akisak uhhangin atate maiah Pasian pen thuman ding,nasepsak ding sangin hunnuam lakna, gualnopna, ahihkeileh lunglutnatePasian thu tawh buaisak nuamlo uh hi. “Pasian kihtakna in pilna kipatnaahi hi.” Hihthu in si leh sa sungah akizel ding ahi hi. Jesu Christ theihnatungtawnin Pasian amantakin theihna hong paiding hia, Ama’ sihnatawh eite ahong hotkhiatna in eite lungsim sungah akhencip ding ahihi.\nNu leh pate aw, hih vai khempeuh bawl manding hilo hi, nacikhading uh hi. Innsungah hihnate nabawl nadingun hun nalak uh kul hi.Tua hikeileh Satanin ama thu hong guangding hi. Hibanga nasepnapanin na kidal nadingin, nanuntakna panun thudang khempeuh paaikhiaun. Pasian deihdanin natate uh pantah un. Hun tawh abei nate nusiaphot unla, sum cilin, nadeihnate hencip photin, Christ adingin natatebiakna pattahna na mangngilh kei ding uh hi.\nInnkuan Mimal Khempeuh Pasian’ tungah Kiap hen.— Moses inPaisanpawi bawldan ding agen naah thuthuk tampi om hi. Nu leh pa lehtate adingin sinding thu hong lak hi.Pa in innkuan siampi asemding hia, pa asih khit lehzong, tapaupa penin sisan la in kong biangah atat ding ahi hi. Innkuan sialahhihlim akibawl ding ahi hi. Nu leh pa in innkuante kaikhawmin, Christin amaute paisan pawi tuuno ahihna lak ding uh hi. Pa in ainnkuanpihtePasian kiangah ap dinga, paisan pawi in ahilh nasep asemding ahi hi.Hih nasep pen midangte tungah kiap theilo hi.\nChristian nu leh pa in Pasian tungah thumaan ding khensat photding hi. Tua khit ciangin amaute tawh innkuanpihte kaikhawm dingainn kongpi pen sisan tawh zut ding hi. Hih in Jesu bekin ih it, ihngaih innkuan ahong that dinga ahong pai vantungmite suksiatna panin eitehong dal, hong honthei ahihna lak hi. Inn sungah mihing sangaavanglian zaw huzaapna khat in nasem ahihna leitung theisak un. Nuleh pa in Pasian tawh kizom hen. Christ ie lamah dingin, khutzat nu lehpa tungtawnin Pasian hehpihnain bangzahta in nasem thei, cih honglakding hi.


url: =New Zealand ah huihpi guahpi nasia mahmah in, Electric mei siacip ~ ZD :: ZOMI DAILY\nNew Zealand ah huihpi guahpi nasia mahmah in, Electric mei siacip ~ ZD\nposted on 13 March 2017 at 8:54 am Lomkholna: New Zealand, News, Sawltak, World\nNew Zealand ah Sunday ni in huihpi guahpi nasiatak in kipeigawp ahih manin, tuipi te kiloksakgawp in mencim tawh, Electric mei kisia tawh gamsung buaisakgawp cih Reuters pan kiza hi. Emergency Services Officials te genna ah hih huihpi nawkna hangin inn tampitak Electric mei kisia in cimawh mahmah uh cihi.\nNew Zealand gam ii khuagolpen khat ahi Auckland City sungah huihnun thahatna pen naikhat in 100 km (62 miles) bang hi a, singkung te kileu gawp, pukgawp in Electric Power Line tezong kisia gawp cihi. Huihzapna hangin tuipi panin tuikhangto sakin, lampi tezong ki zangtheilo, kikhakcip hi.\nNew Zealand Electricity Grid Operator Vector te genkhiatna ah Sunday nitaklam in inn 3000 bangin Electric Power ngahzolo uh ci’n genkhia hi. Huihpi guahpi anasiat mahmah hangin, asi aliam bel bangmah ki Report na omlo cibilbel hi.\nAuckland Civil Defence and Emergency Management Director John Dragicevich in agenkhiatna ah khuasung mipi te kisapna te amanlang in kahuhzawh nadingin kahanciam uh ci’n Statement ah genkhia hi.\nNew Zealand Fire Service te genna ah Auckland ah tuihual in ataih mi 10 ki honkhia kikthei ci a, inn bel 321 bang tuihual in taikhia cihi.\nRelated: New Zealand gam aom alamdang mahmah “Champagne Pool” ~ ZD\nAbeisa ni 5 sungbangzong New Zealand, Upper North Island lamah huihpi guahpi in anawknawk khinsa hi a, Sunday nitaklam ciangin hong huaisia mahmah cih kiza hi. ZD Sawltak #zomidaily\nPrevious: India gamsung zatdeuhding Washing Machine ah “Curry Mode” kikoih ~ ZD\nNext: China ah nupi khat mawtaw buksungah Second 30 zong ziakialo in nausuakzia ~ ZD\nTopic: Jesuh anei mite khang tangthu kikheel (Christmas Message)\nNaungek te banghun in an pia dinghiam?\nChin State, Lailenpi khua ah vanlengtual bawldingvai Press Conference kinei\nZomi khempeuh tungah laikhak ~ Bob Tuang\nHaksat hun in lungkia kei in ~ Dim Lun Zam


url: =Tuni Pasian Kammal (March 19, 2018) :: ZOMI DAILY\nTuni Pasian Kammal (March 19, 2018)\nposted on 19 March 2018 at 10:11 pm UTC+8 Lomkholna: Kammal\nMizawngte na phawk un cih thu khat bek hong vaikhak uh a, Kei zong tua thu mah ka tuppen a hihi. (Galatia 2:10, ZSV)\n1) Banghangin leitungah mizawng tampi om hiam? A diakdiakin thu-ummite banghangin zawng hiam? Nek ding dawn ding, silh ding ten ding neilo mi tampi banghangin om hiam?\n2) Pasian in amah a um mite hausak nuam leh hau gaisak thei lua zen hi. Pasian septheihna kiciangtanlo ahih manin antang bekbek guahzuk bangin hong zusak thei lua hi. Israel mite ading vamin a khiat bangin tun gilkial dangtakna a thuakte ading banghang Topa Pasian in na lamdang banghang semlo hiam? Dotna tampi kidong kha ding hi.\n3) Leitung ah mizawng gen thei silh ding ten ding a neilo tampi a omna pen Pasian in ama itna nang le kei in lakkhia-in mizawngte i panpih ding a deihna ahi hi. Mizawng gentheite phawk ding hi hang. Pasian in na khut na khete ama minthanna dingin zang nuam hi.\nNang tung tawnin Pasian panpihna mizawng gentheite tungah tampi a tung ding na lunggulh hiam? Na kiphalna zah le na kipiakkhiatna zah Topa’n hong zangin mizawng genthei tampi a man vak ding hi. Pasian zat dingin kiphalin Topa hoihna na mu ding hi. Amen


url: =Zomi te’ ki ciaptehna Vaphual thu ~ Prof. C. Thang Za Tuan :: ZOMI DAILY\nposted on 27 January 2016 at 6:00 pm Lomkholna: Article, Thangzatuan\nMual khat a khup ciangin, “Tate! hih lai-ah hong nusia leng innlam na thei lai ding uh hia?” a cih leh a tate in “Thei mah nung pa! Hih khawng ka sing tom zelna uh hi lo maw” a ci uh hi. Pai leuleu-in mual khat a khup ciangin, a pa in “Tate hih lai-ah hong nusia leng innlam na thei lai ding uh hia?” a ci kik hi. A tate in “Thei buang ee, pa! Pute’ sial pute’bawng ka cincinna uh hi lo maw!” a ci uh hi.\nPai leuleu-in mual khat a khup kik ciangin, “Tate! hih lai-ah hong nusia leng, innlam na thei lai ding uh hia?” a cih kik leh, a tate in “Thei nawn kei nung, Bang ci-in maw pa! Hong nusia ken maw pa!” a ci uh hi. A pa un tua lai-ah khawlpih a, a tate hik khawng khah khawng a etsak khit ciangin a ihmu sak hi.\nNi khat vasa bu khat mu uh a, a u in a va et saisai leh vaphual tui tang khat a na om hi. Khia suk leh lah kitam ding, ne leh lah a nau in ngawl ding ahih manin a u in a kam sungah muanin sing tung pan hong kum suk hi. Leilak a tunma-in vaphual tui taamin valh kha a, vaphual a suak pah hi. A naupa in a upa vaphual a suah ciangin dah mahmahin amah kia a kapkap hi. A u in “Nau aw kapkap kei ou! Nek theih singgah ka muh peuhpeuh hong puak ning aw, Lau ken aw” a ci hi.\nA u zong singgah zongin a lenlen leh munkhatah gam hoih gam nuam mahmah khat mu a, a naupa samin tua khua-ah a tengsak hi. A naupa in tua khua-ah a sep peuhpeuh lawhcing a, a khawi peuhpeuh pung mahmahin, a sawt lo-in mihau mahmah khat a suak hi. Zi nei-in ta nei-in nuam a sa mahmah hi. Nek leh dawn kiningcing mahmah a, khua hausa nangawn a sem hi. A upa in zong vilkik nawn lo-in kum sau veipi a kikhen uh hi.\nNi khat ni ciangin, a naupa Sial Lian in ton ding hong vaihawm hi. Zu leh sa na khempeuh kicing khin dildel a, a nunung penin a upa a sam nuam hi. Tua ahih manin a upa a sam dingin vasa khempeuh a kaikhawm hi. “Ka upa sam nuam hi veeng, kua in hong sapsak thei ding uh ham a ?” a cih leh Baibek in, “Ken sam thei ning ei” a ci pah buatbuat hi. “Bang ci sap sawm na hia?” a cih leh, “Belek, belek” ka ci ding hi a ci hi. Vasa khempeuh in a nuihsan ngeeingai uh hi.\nSial Lian in “Nang sam thei kei ni ciai” a cih khit ciangin, vasa khempeuh a banbanin kisinsak a, a sam thei ding kuamah a mu kei hi. A nunung petpet ciangin, Vavui in, “Kei hong kisin dih ning ee” a ci hi. Sial Lian in “bang ci sap sawm na hia?” a cih leh, Vavui in “Tu, tu, tu, tu git ka ta aw e nau in Tonkhuang kai ee, phual aw hong zo in ka ci,” ka ci ding hi a ci hi. Tua ciangin Sial Lian in “Nang sam thei mah ni ciai “ ci-in a u sam dingin a sawl hi.\nTon kipat ni zingsangin, a u Lawi Thang hong tung huak-huak takpi a, inntual tungah hong laam hi. Sial Lian zong nuam mahmahin, a inntual laizangah hong pai a, a u a muak hi. A u in a mul khat botin a khiatsuk leh, a nau in hoihsa mahmah a a lukhu tungah totin mipi lai-ah a laam hi. Sial Lian lam siam mahmah si, vaphual mul tawh lah kilawm mahmah si ahih manin mi khempeuh in hoihsa-in a eng mahmah uh hi.\nPapi khempeuh in vaphual mul ngen pah ngeingai uh a, a u in zong a mul neih khempeuh botbotin a khiatkhiat hi. A nu kik in zong a nget leh, vaphual in a ekpeek a, a kamsung Tu-in a si pah hi. Vaphual in a kha a mei a bei dong botbotin khiatkhiat ahih manin a tawpna ciangin leng thei nawnlo-in leilakah hong kia a, a naupa in a tangsaal-ah a kem hi. A nau in a mei a kha a kim dong a kep a vak khit ciangin a khah kik hi.\n2. Vaphual thu khat leuleu-ah:\nVaphual nupa a kici pen vasa dangte bang lo-in a ki-it pha diakte uh ahi hi. A nu hiam a pa hiam khat a si om leh lungleng lua-in amah guak om nuam salo hi. Van sangpi-ah lengin sangpi atun ciangin lei-ah kikia sakin kisih bawl tangial ci uh hi. Tua banah a bu sungah a tui a nu in a op ciangin, hoih takin a bu khempeuh singnai tawh hu bit sitsetin a luthawl theih nading mun khat bek vangsak a, apa in an zongin vak khia-in a nu an va puak zelzel hi.\nA hi zongin a om loh kalin mun khat vangsak, keh sak kha leh apa lungkim lo-in “nang ciampel, ka om loh kalin midang tawh kizom hi teh, ci-in an puak nawnlo, don nawnlo ahih manin a nu pen a bu sung pan lah leng khia thei nawnlo-in tua bangin a bu sungah si-in muat cip lel hi, ci-in khanglui te’n na gen uh hi. Ki sihpih ngam zah dong a ki it ahih hangun a ciampel aom ciangin ki nusia ngam mahmah uh hi.\nTua hi a, hih VAPHUAL’ cihtakna leh ki-itna thupi sa-in ei Zomite in Zomi kiciaptehna-in ih nei hi. (to be continued…) Professor C. Thang Za Tuan (Deputy – Director General, Basic Education Dept., Ministry of Education, Myanmar)\nPrevious: Zo khang tangthu ~ MN Cinpu\nNext: Tuni in na pianthak kul hi ~ Zomi Quavadis


url: =Maangmuhna 11 | Siantongluan\nTua ciangin ciangkhut tawh a kibang tehna ding ciang khat kei kiangah hong kipia a, "Pai in la, Pasian biakinn leh biakna tau leh tua lai-ah Pasian a bia mite va teh in.\nAhi zongin biakinn pualam tualte teh kei in. Minam dangte khutsungah kipia khin a, amaute in kha sawmlilenih sung Khuapi Siangtho tuancilgawp ding uh ahih manin tua a tualte tehloin nusia lel in.\nKa teci nihte puanhampi silhin ka paisak ding a, amaute in ni tul khat za nih sawmguk sung Pasian thu a gen ding uh hi," hong ci hi.\nTua teci nihte pen leitung Topa mai-ah a om oliv kung nihte leh meivakna nihte ahi uh hi.\nMi khatpeuh in amaute suksiat ding hanciam leh amaute kam panin meikuang pusuakin a galte a kangtum hi. Amaute suksiat ding a hanciam peuhpeuh tua bangin kisusia hi.\nAmaute ut hunhunin a thugen laitakun guah zulosak thei uh a, tuite sisan a suahsak theihna dingun vangliatna nei uh a, leitungah gimna a tuamtuam tungsak thei uh hi.\nAmaute in Pasian thu genin a teci panna a zawhkhit uh ciangin kuahawm thukpi sung panin a hong paikhia ganhing in tua teci pangte simin zogawpin that ding a,\nsinglamteh tungah amaute Topa a kithahna mun Sodom ahih kei leh Egypt minkhem a pua khuapi kongzingah a luanghawm uh kipaidak ding hi.\nMi namkim, pau namkim a zang mi tuamtuamte in ni thum leh ni lang sung amaute luanghawm en ding uh a, a luanghawmte a kivui ding phallo ding uh hi.\nTeci a pang tua kamsang nihte in leitung mite tungah gimna nakpi takin tungsak uh ahih manin hih mi nihte a sihna hangin lungdamin pawi bawl ding uh a, a nuamna uh hangin khatlekhat letsong kipia ding uh hi.\nAhi zongin ni thum leh ni lang a cinkhit ciangin amaute sungah Pasian kiang panin nuntakna hu lutin, amaute a khe-un hong ding uh ahih manin a mute khempeuh nakpi takin lau mahmah uh hi.\nTua ciangin tua teci pang nihte in, "Hih lai-ah hong pai un," ci-in vantung panin a kisapna awging a za uh hi. Tua ahih manin a galte uh muhin vantung meiipi sungah paito uh hi.\nTua hun laitakin nakpi takin zin ling a, a khuapi sehsawmsuah sehkhat tangding kisiacip a, tua zinling in mi tul sagih a sisak hi. A silo a hing laite lau mahmah uh a, vantung Pasian a liatna thu a phat uh hi.\nGimna nihna a bei hita a, ahi zongin gimna a thumna hong tung baih ta ding hi.\nTua ciangin a sagihna vantung mi in a peengkul hong tum a, vantungah nakpi takin aw hong ging a, "Leitung ukna ding aana neihna pen i Topa Khrih-a hong suakkhin a, amah in a tawntungin uk paisuak ding hi," hong ci hi.\nPasian mai-a a tokhom ciat uhah a tu upa sawmnihlelite zong mai pukin Pasian bia uh a,\n"A beisa hun leh tu hunah a om tawntung a Vanglian Topa Pasian aw, tu-in na vangliatna zangin ukding hong kipan khin na hih manin nangma tungah ka nuamna uh ka hong ko uh hi.\nNa hehna hong kilat hun hong tungta a, misite thukhenna ding hun hong tungta ahih manin minam dangte heh mahmah uh hi. Nangma nasem kamsangte, a lian a neu, nang hong kihta mi khempeuhte thaman na piak ding hun hi ta a, leitung a susia mite na suksiat ding hun hi ta hi," a ci uh hi.\nTua ciangin vantungah a om Pasian biakna innpi kihong a, a Thuciamna Singkuang zong biakinn sungah a om a kimu hi. Tua ciangin nakpi takin khua phia-in a ging lianpi om a, van gingin zin ling a, gialpi a kia hi.


url: =Tedim leh Tonzang khuapi pang khawmding :: ZOMI DAILY\nposted on 2 May 2015 at 9:08 pm Lomkholna: News, Tedim, TedimPost, Tonzang, Zomi\nTedim – May1\nA beisa April 11, 2015 ni-in Tonzang khuapi ah palikte nih in kum cing lo numeino khat abuanna uh tawh kisai-in mipi lam pan bangci pan khop ding, cih tawh kisai mi 20 kim in Tonzang Youth Library ah kamkupna limci khat nuamtakin kinei thei hi, cih thu kiza hi.\nTedim khuapi pan Siamsinte leh ZYA-te kithuahin Tonzang khuapi ah May 1 ni-in mi 5 va pai to uh a, Tonzang khuapi pan Zo Khangno Kipawlna (ZKK), Tonzang Youth Association (TYA), ZYA leh Siamsin Kipawlna – Tonzang cihte in na thu na kuppih uh hi. ZKK in sprite tui lim mahmah tawh meeting kah teng vak pikpek uh a, nitak an pen Tonzang Khristian Youth Fellowship te in vak uh hi, ci hi.\nZing leh thai ah Tedim leh Tonzang khuapi a om kipawlna teng in suai kai a, deihlohna thu leh mipite lungmuan nading hong sepsak ding uh tangko ding geelna kinei hi, ci hi. Tonzang khuazang bup pankhopna tawh numeinonu’ innkuanpihte zong Falam thukhen zum a pai uh kul ding ahih manin khuasung teng huhna kidong a, tam khop mah ngah khin hi, ci hi. Mun dang pan alaina ahuh nuam a om leh kisang ding hi, ci hi.\nKumpi in thukhun tawh kituakin dik takin sem maw sem lo, cih pen mipi lam pan limpha takin ki-encik hi, cih thu kiza hi.\nPrevious: The two kids (Naupangte lah dinga kibawl hi)\nNext: Kawlgam Gaalkaap Kumpite’ Silate


url: =Malaysia, Kuala Perlis ah meikanggawp, inn leh vanzuakna Building 15 kangtum :: ZOMI DAILY\nposted on 12 November 2017 at 1:42 am Lomkholna: Malaysia, News, Sawltak, World\nMalaysia, Kuala Perlis ah meikanggawp, inn 13 leh vanzuakna inndei 2 kangtum\nMalaysia, Kuala Perlis sungah Saturday zingsangtunglam in meikanggawp a, inn akigawm in 13 leh vanzuakna Shoplot 2 meikang cih NST pan kiza hi. Kuala Pelis, Kampung Tok Pi sungah Saturday zingsanglam 2amhunpawl in meikuang akipan ci a, ngabeng te zat gunkuang khatzong mei kangtum hi.\nMeikuang pen khauhmahmah, huaisia mahmah in, akigawm in inn 13 bang akatgawp hangin asi leh aliamgawp cih kuamah omlo bilbel hi.\nMuhammad Faizol Abdullah akici kum 29 apha khatin agenkhiatna ah tua meikatna ah akihel inndei khatpen vanzuak nadingin kakawm ahihi ci’n genkhia hi. Nektheih leh vanzat tuamtuam Sundry Shop in azat hi a, meikat laitak in mahpen aphual ah omkhalo hi.\nA vanzuakna meikang cih ama Uncle khatin agen ciangin amanlang in kadelhpah ci a, van pawlkhat pen ahepkhiat manhangin atamzaw pen meikuang lakah kangtumcip cihi.\nMeikuang lakah amuat theihloding in vankoihna Freezer khatzong kangtum a, akigawm in RM9,000 manbang meikangtum dinghi ci’n genkhia hi.\nVideo: Massive Kuala Perlis blaze razes 13 homes, 2 shops\nPerlis Fire and Rescue Department director Mohd Fadzil Haron inzong hih patau meikang akitheih ciangin aphelhding in Firefighter mi 40 in kidelhpah ci hi.\nFirefighter te kiangah zingsang 2:37am hunpawl in cimawh dongtuak huhngetna Distress Call kizasak in, aphual atun uhciang in meikuang pen kizelgawp khinta hi. Naikhat sungbang aphelh ngekngek khituh ciangin meikuang pen Control theipan uhhi.\nFire & Rescue Department Director pa’n hih meikatna ah akihelkha innte pen khatlehkaht kinai mahmah in, tuahangin kilawhziauziau cihi. Mi omna inn leh vanzuakna saidawl akigawm in Building 15 meikangtum cihi. Hih meikatna ahangpen hoihtak ki kancian laiding a, meikatna hangin supna bangzah piang cihzong aki tuatsan laitak hi ci’n genkhia hi. Sawltak #zomidaily\nPrevious: Philippines numei kum 12 aphapankhat awle in petin mangthangcip\nNext: Itna le lainatna tawh thu khentat ~ Lian Tuang


url: =Isaiah 6 | Siantongluan\nKumpi Uzziah a sih kumin, a sang mahmah, a lian kumpi tokhom tungah Topa a tu ka mu hi. Ama kumpi puanpi pen biakinn sungteng a dim hi.\nAma kiimah serafim van mite a ding uh hi. Tuate in kha guk ciat nei uh hi; nih tawh a mai liahin, nih tawh a khe tuamin, nih tawh a leeng uh hi.\nAmaute khatlekhat kisamin: "Vanglian Topa}, siangtho, siangtho, siangtho; leitung khempeuh ama minthanna tawh kidim," ci-in awng uh hi.\nTua kikona aw in biakinn kongkhak khuam bulpite kilingsak a, inn sungteng meikhu tawh a kidim hi.\nTua ciangin keimah in, "Gim ngahpa hi ta ing! Bang hang hiam cih leh a mawknapi ka hi hi; ka kama ka thugen khempeuh a mawkna vive hi a, a thugen khempeuh uh mawhna leh nitna ahi mite lakah ka tengkha hi. Vanglian Topa, Kumpipa ka mukha khinta hi," ka ci hi.\nTua ciangin serafim van mite khat, biakna tau panin taiteh tawh a teh mei-am khat a khutah tawi-in keima kiangah hong leeng hi.\nAmah in ka muk hong bi a, "En in, hih in na muk sukha zo hi; na mawhna beita a, na khialhna kimaisak zo hi," hong ci hi.\nTua ciangin, "Kua sawl ding a, eite-a dingin kua va pai ding ahi hiam?" Topa cihna aw ka za hi. Tua ciangin ken, "Hih lai-ah kei om ing! Kei hong sawl in," ka ci hi.\nTua ciangin amah in, "Pai in la, hih mite tungah, Zaza napi tello; mumu napi theilo, va ci in.\nAmaute in a mit uh tawh a muhlohna ding, a bil uh tawh a zaklohna ding, a lungsim uh tawh thu a theihtel lohna ding, amaute kihei-in damna a ngahlohna dingun hih mite lungsim mawlsak in la, amau bil uh ngongsak in la, a mit uh va sisak in," hong ci hi.\nTua ciangin keimah in, "Topa aw, bang tanvei sawt ding ahi hiam?" ka ci hi. Amah in, "Khuapi-ah a teng kuamah omloin hawm suakin, innte-ah kuamah omloin, leitang pen gamkhing suak kiuhkeuhin,\nTopa in gamlapi-ah mite khinkhia-in, leitungah a kinusia mun tampi a om dong, hi ding hi.\nMi sawmah khat bang a omlai tei hangin, taak kung leh tawsaw kungte a kiphuk khit ciangin a bulsum a omlaite mei tawh a kihalkik bangin amaute zong kisusia ding hi," hong ci hi. (A bulsum pen Pasian mite a kipatthakna ding lahna lim ahi hi.)


url: =ZTK-2 ah Manglai hilh dinkhawlna leh ahilh te kiciahkiksakna vai :: ZOMI DAILY\nposted on 5 May 2015 at 10:31 pm Lomkholna: Hangkhanlian, News, Zomi\nZTK-2, Manglai hilh dinkhawlna leh ahilh aa ong paite kiciahkiksakna tawh kisai lungnoplohna tampi om ahihlam ka theihciang athu theih bangbang akician zawdeuh aa genkhiat ding kong hanciam dinghi.\nAthu pianzawh sawt khin himah taleh, inn lam (Kawlgam) ah i omciang gamdang aa thupiangte bangmah kiza hetlo ahihman in ZTK tawh kisai genna tuamtuam, upmawhna tuamtuam, gensiatna, ko na tuamtuamte zakhalo kisuak aa migi ong tangsak tuam bilbelhi.\nManglai hilhna tawh kisai in:\n1. Kua mah mawhsak khakloh ding kong thum nuamhi. Makai vaihawm lam pan kibaih ngahsut lua kha hizaw hi. Democracy kalsuanna tawh kikalsuan gige kim lai naa-le-hmuh tawh kingah lel ding sakha ihihman in ei mawhna ahihi. Kuhkalna, cihtakna, thuman gamtatna gending kimlai gamtat lui zia zongsang lua kha hizaw hihang.\nOng paiding mimal zah thu kiza khol in, hunlap in ngetna lai phahkhol lehang ahiding kimlai ol ngaihsut lua kha hihang. Mailam ah hibang vailianpi i neihciang naa-le-hmuh bek suang aa kalsuan nawnloh ding ong theisak hipahhi.\n2. “Kal nih sung Manglai hilh hang bangmah siam manlo ding” cihbel mikim theihsa ahihi. Makaiteng cidam aa kimuh ding mah zong athupi hi aa kalkhat sung kimu kithuahna pan vai tampi mah kivaan man ihihman in muhtheihloh metna tampi omkhin lel hi.\n3. Hibang aa huntung nailopi a sun azan aa aciah na tungtawn in naupangte bek hilo nu leh pa, khua leh tui lungtang, hehpihna kinaak ngah mahmah ahihman in, hunlopi aa aciah uh mipi lungsim kingahzaw hiam cihzah ding ahihman in kisum hetlohi.\n4. Mipi mahmah inzong Zomite Zogam pan kihawl khia aa, Meiteite aa kipan minam dangte banghang kihawlkhia lohiam ong cizaw ta uh ahihman in minam vai khanlawhna tampi ong omsakhi.\n5. Kawl ulian thuneite mahmah in, “No leh no kikhia, kihek se kei le uhteh, ko ong awlmawh himahmah kei ung, tu mahmah in Tedim khuasung zongphei lehang tampi a omlam zong thei ung” ong ci uh aa zum huai mahmah ihihlam ong musakhi.\n6. Hibang aa mihek kua hithei ding cih mipi upmawh kibang kawikawi ahihman in, gamsung gampua mikheltatte numei naupang aa kipan mipi in athei gige hitah cih ong theisak aa, tuabang mipi gim neih lak aa i kihelkhaakloh, lungdamna lian mahmahhi.\n7. Lamdang kasak mahmah thukhat kaza kha kawikawi hi. Numei naupang aa kipan athangpai, a lainat, Zomi kalsuanna tha apia peuhmah in, “Hibang aa Zomi kalsuanna nawngkai sakte thuhilh ding kisamta hi” ong ciciat uhhi. ZIS in ahihleh, ZTK kipatma Ni 40 sung tatsatlo Thungetna kineito ahihman in mihing leh mihing thuhilh ding kisamlohi kacihi. Tuabang dinmun i tun khaak ding a deihhuai hetlo ahihna zong ka genpihhi.\n8. Mi tampi in hibang aa mikheltat kua taktak hiam cih kitheinuam ciat hi. Atom in genpak ding hilehang, Zomi kalsuanna tha pialote, Zomi kalsuanna amau sepbek sep a sa, min deih honkhat hilelhi.\nAgamtatzia uh pilvai bilbel kasakna omhi.\nAmau lian in thupuaklo in Ygn aa Kuh-muh-dra mediate thupuak masa in Ygn pan Tedim Special Branch (SB2) te thu dong sak uhhi. Tedim\naa Special Branch te’n mediate’ dot ahihman in patau uh aa tungsiah ah zaksakloh pha mawh hi ong cihi.\nTedim aa Special Branch te’nbel no leh no mah hilel uhteh ong cipahlel uh aa, a mi nangawn dong lehang ong gen lelding dan ahihi. Tuabel theinuam nawn dah hang!\nKuamah in lungnoplohna. khasiatna in na nei kei un. Hih tungtang ah supna sang metna tamzaw hi. Mipi’ lungsim i ngahdan bel hazat huai liang hi. Tuabek zong hikei, mipi mahmah ki khanglo tuam mahmahhi.\nI tup i ngimna sang muibun zaw ding aa Pasian ong gelsakna ahihi.\nOng hek tetung lungdam koh huai zaw ong suakhi.\nPrevious: Windows 7 & 8 ah Auto Login bangci bawlding?\nNext: Dimno’ Nu laikhak – 1\nSalai Za Lian thu keima heak tawmno\nThai gamsung aom ATM panin sum agukhia Malaysian gammi 3 kiman\nZomi te Ciin thucin thuthang (4): Lauman maw, Sikha taktak mahmaw ~ Thang Siangh


url: =Satan’ ngian ~ Tdkhen :: ZOMI DAILY\nposted on 30 November 2017 at 10:41 pm Lomkholna: Biakna, News, Tdkhen\nTheih masak ding thu: Satan in hong thangsiah nadingin i theih nailohte hong zang hi lo hi. Ih theihsa lakah zong hoih i sak tengteng, i deih tengteng, i uukna leh i duh pente zangin thang hong siah kawikawi ahi hi. Hong thangsiahna vanzat, a thangkhau, a thangpeu, a antahte bang teng hipen hiam cih a pholak nuam ihi hi.\nSatan’ thang i tel nadingin Pasian’ hong piak, a nisim-a i zat dente i gen masa ding hi. Banghanghiam cihleh Satan in a thak phuantawm lo hi. A kipatcilin zong vanzat a neilo-sa limlim ahi hi. Adam’ tung panin singgah pumkhat tawh nangah kha citciat ahih hang hi. Tua pen Singlamteh tungah Jesu in a vekin a sut kik khin zo hi. Satan in bangmah nei nawn lo hi. Nei nawnlo ahihmanin ngian a zang ahi hi. Kihtakhuai hetlo napi-in tua a ngian pilna pen eima’ geelna peuh hong sa sakin, a thangtual zang khawngah i kipak mahmah zaw lai hi. Gul in a nek ding zusa a mai-ah a dian leklek i bang hi.\nTua ahihmanin tua vanzatte i theih masak dingin a hoih hi. Pasian’ hong piak vanzat teng mah hong lehzat sak nuam hi. Tua vanzatte a kikoihna godown honna tawhtang pen, “Kammal” ahi hi. Tua tawhtang ahi, kammal mah tawh i thuphate hong zangkhial sak nuam mahmah hi.\nThupha kong honna tawhtang a zat dan:\n1. Kam-a pulakna tawh gupna(nuntakna)kingah thei hi.\n2. Kam-a pulakna tawh lungdamna, cidamna kingah thei hi.\n3. Kam-a pulakna tawh hangsanna, gualzawhna kingah thei hi.\n4. Kam-a pulakna tawh i mailam ding i ma kihong khol thei hi.\n5. Kam-a(Jesu’ min)pulakna tawh thupha kikoihna Van godown tawhbu kihong thei hi.\nHih a tunga thuphate a kong honna pen, “Kam tawh pulakna” ahi hi. Tua pen Satan in kammal vangliatna na tel mahmah ahihmanin a thei nai lo, a phawk nai lote’ tungah vanzatin hong nei nuam hipah hi. Tua pen a theilote i kihilh kim ding a deih ihi hi.\nThusia kong honna tawhtang a zatdan:\n1. A hau kimlai a zawn sak nopleh, mizawngte simmawh sak nuam.\n2. A sang kimlai a kiatniam sak nopleh, a niamte nopneh sak nuam.\n3. Khe cidam kimlai a baai sak nopleh, khebaite ko sak nuam.\n4. Khut cidam kimlai a buih sak nopleh, khutbuite ko sak nuam.\n5. Mit cidam kimlai a tawt sak nopleh, mitawte ko sak nuam.\n6. Muk cidam kimlai a poi sak nopleh, muk-kate ko sak nuam.\n7. Bil vakte a ngon sak nopleh, bilngongte ko sak nuam.\n8. A utloh pen munah a din sak nopleh, mibang lo, gual banlote ko sak nuam.\n9. Mihoih kimlai a siat sak nopleh, mihoihlote ko sak nuam.\n10. Innkuan nuamte a siat sak nopleh, innkuan nuamlote ko sak nuam.\n1. Jesu na taklamah tu cih thei in.\n2. Satan na veilamah tu cih thei in.\n3. Jesu’ lam nga-in thupha kong na hong thei hi.\n4. Satan’ lam nga-in thusia kong na hong thei hi.\n5. Na pulak bangbang a kipsak dingin taklam “To” leh veilam “to” na\nneih lam phawk in.\n6. Na pulak bangbang a sia a hi-a, a pha ahizongin, na thulu sungah kigelh pahpah cih phawk in. Tua thulu in na nuntak sung na om dan ding thulu ahi hi.\n7. Thupha lam na gen ding a deih Jesu hi cih thei in.\n8. Thusia lam na gen ding a deih Satan hi cih thei in.\n9. Na pulak bangbang nang a’ hipahpah cih thei in.\n10. Ih kampauna banga hong piangte san loh phamawh cih thei in. (Pau 18:21).\nIt khemna tel thei in:\n1. Ih lawmte khat in van a lei ding kimlai, a niamno khatin i va deekpihleh, kilei theilo-in neihloh lawha, a zuakte in zong khotloh lawh hi.\n2. A ngai theilo, a zatheilo khat thu va hilh thapai leng, ngai theilo semsemin i kitelkhial thei zaw lai hi.\n3. Lawmte’ zatlohpi khat, e’n zangta-hang ci-in va hahpiak gawp leng, i nekngaihna pen kineubawlna a suak thei hi.\n4. A mawh a khial mikhat hilh behbeh leng, ki gamla semsem zaw thei hi.\n5. Melhoihna leh hauhna tawh ki-itna pen a kum nei zatui tawh kibanga, utlo pipi-a kikhen hun hong tung thei hi.\n6. Maitaina leh kamsiamna tawh ki-itna pen hun hoih ki-itna hi a, hun hoihlo ki-itna i ki sam lai hi.\n7. It ding, ngaih dingte it kha lo-a, it dang ngaih dangte itna pen gam lam manawh tawh kibang hi.\n8. Innkuan dinmun in a citlohpi khat lawm i ngaihleh, tua mo man pen khantawn buaipih mo man hi kha ding hi.\n9. Ki-it se-lua-a kihilh kitai ngamlohna pen, vun a let-lo puatham ki-itna bek hi-a, lingkhei’ ngamloh tawh kibang hi.\n10. Kiguangkhual lua lianga cil luatna pen pumpi in thuaka, nuntak lai ci-a duhduh nekna zong pumpi in thuak hi.\n(1) A masa belin mi khempeuh Hell ah!\n(2) A hih keileh a tam theithei Hell ah!\n(3) A hih keileh Pasian a muh ma-un lomsih sak ding!\n(4) A hih keileh Vangamah mizawng suak sak ding!\n(5) A hih keileh lei-ah mi genthei suak sak ding!\n(6) A hih keileh a lunggim theihtheih nadingin om sak ding!\n(7) A hih keileh kitawng sakin kitukalh sak ding!\n(8) A hih keileh a uukna khat zangin a ma’ deihteelna mah tawh awk\n(9) A hih keileh lei thupha tawh khim ding, khuavak musak lo ding!\n(10) A hih keileh lungkia sak ding, lametna bei sak ding, si nuam sak ding! Tdkhen\nPrevious: Nek loh buan lawh ~ Pope Francis leh Zomi Movie vai\nNext: Malaysia Police te’n mawtawhawl khat thautawh akapna Video ki khahkhia


url: =Google Account 150,000 val ki zangtheilo - Zomi Community Network - Your Network\nPosted by Zomi Daily on February 28, 2011 at 2:34am\nGmail pawlkhat kisia\nZomiDaily :: Ei Zomi sungah akihelkha ihomdiam, tuni-in Google Account 150,000 valpen ki Login theilo cih thuthak kiza hi. Tua akihelkhate Account pen ki Login theivetlo ahih manin kumtampi azat akep uh Email, Files, Chat khempeuh avekin manggai cihi.\nGoogle Technician te gencianna ah hihpen Bug namkhatin nasusia a, Account pen na Reset sakkha cihi. Gmail azang khempeuh ii 0.08% Account tengin hihdan tuak hi cihi. Tuni na Gmail na hontheih a, nalaite a ngeibang in aomleh nang Account bangmah cikhalo ahih manin nalungdam in.\nAki Reset kha Account neite ading lungnop huaikhat ah Google Engineer te'n avekin Restore sakkikding cihi. Tulaitak asepsan laitak hi-in, amanlangh theipenin ongbawlkik sakding cihi. Sumtawh ihlei a ihzat hihetlo, Free vivetawh atamzaw in Gmail akizang ahih manin, ong Restore sakthei keilehzong hehtheih hilo mawk a, ongpuahsakding cih ihzakkhak bekzong lungdamhuai mahmahkhin cihding hibilbel hi. Tuciangciang akizakhateng kong hopsawnna uhhi. Zomi Daily www.zomidaily.com


url: =Tongsan Photo « Tongsan Weekly Journal\nA nuai a website te ah Zogam photos te na en nuam leh\nTongsan pu leh Mr. Rune Hersvik, General Secretary of Nobel Peace Prize International,Norway\nFlickr.com Online Social Photo Community naui ah a om ZOGAM Photo Pool\nZOMI.org – http://www.zomi.org/photos.html\nPu Chin Sian Thang pahtawi piakna, Oslo, Norway\n5 Responses to “Tongsan Photo”\nSia Khampeek said\n11/04/2009 at 8:26 pm\nZogam Mante(Photo)te ka muh ciangin. Pianna Zogam leh pianna vang khau logam, mual leh guamte , neu lai nautual kaihna munte ka phawk a, lunglen dan bel kigen thei kei ei.\nPu Tuanpu, Norway said\n11/04/2009 at 8:31 pm\nZogam Man(Photo) te ka et na sung pan Thuammual dung a om Akluai khua neu ka muh ciangin ,Chin Taung Tan (Zo Taang Bus) 1B/9951 tawh kazin lai phawk lua ing. Mualdawn lummei kisung nuai ah Zop Vontawite tawh Bus sungah ciamnuih ziahziah hunte ngai lawmlawm ing. Cik ciangin Zogam Thangmual ah khau bang ciah in ,tuang ka tung zen tam maw?\nThang Khan Tung said\n12/04/2009 at 9:34 pm\nDear Tongsan Pu,\nZomite kipumkhat semsem na ding leh khantohna ding deihsakna tawh haksatna tampi kawmkal pan TONGSAN thukizakna hong sepkhiat theih manin hong pakta leh thupi hong sa mahmah ing. Kalsim a nong hawm khiat zawh uh zong hat hongsa mahmah ing. Editorial leh i gam sung adiakdiak in Kawlpi News te leh vanmante nong suah sak ciang un, gamdang a omte a ding thupisa mahmah ing.\nLungkia loin hong hanciam zel un la, mai lam huh theihna bang in kihuh kipanpih ding hi hang. Lai nasep pen a baih om loin, hong telsiam mahmah ing. Gensiat kosiat leh hazatna cihte na thuak hun uh zong om kha ding ahih manin, minam a ding veiina mah tawh lungkia loin hong sem zel un. Topan nang le nasepipih khempeuh thupha hong pia hen.\nMinam itna tawh hong pakta,\nPaul Thangpi said\n22/04/2009 at 4:10 pm\nDear Sia Khampek le Tongsan Tanu te,\nTongsan hong piankhiatna thu leh Kalsim Thu theihuai tuamtuam te ka simsim ciang Tongsan Weekly Newsletter thupi sa mahmah ing. Veina tak tawh na pilna te sitlo-in, na hun manpha te sitlo-in nong sep khiat nate uh a diak-in Leitungbup mun tuamtuam a om Zomi te a ding lungdam huai le angtan huai mahmah hi. Hong hanciam zel unla kipanpih theihna tuamtuam a om le zong kipanpih ciat ni.\nTongsan Weekly Newsletter a lungdam pih,\n22/04/2009 at 4:39 pm\nDear Sia Paul Thang,\nHih bang a tha nong piak ciangin, i gim i tawlna leh hong kigensiat zelnate khawng bei tuam sa ing. lai nasep pen a baih lo zia ka tel a, khatvei vei ka lungkiat ni om tham hi. Minam itna leh lai itna bek mah tawh a kisem hi takpi in, mai lamah no innkuan min tawh Hawm nih hawm khat aitang hong hanciam un. Thukiza zel ni maw. Topan hong kem hen.\nMinam leh Khazih a ding naseppih,


url: =Thupiangsa te in Khua muhna ong pia ~ MUC\nThupiangsa te in Khua muhna ong pia\nAdmin 9:43:00 PM Articles, Conference Pianna thu\n1. Taw Liat kammal-ii Context: Pr, Ngul Khua Pau(Sia Pau) in "Taw liak un" acih pen. 2003 kum January/February kipat lam hi. Amun pen Tahan A biakinn sung hi. Tua hunin M le C vai tawmtawm in gingta hi.UMM ah layte in 1987 lai-a ki organised Conference Planning Commitee zom kik uh hi.\nTua ciangin, MYUM in buaina om cih thu azak ciangin MYUM ulian pawlkhat Seminar kawm in UMM paisak hi. Tua laitak in MYUM lamte in thugenna nei uh-a, Pr. Pau zong MYUM lamte in cial uh hi.\nTua lai-ah ATI sang kikhak vai khawng kidong uh ci, MYUM/UMM lamate in thei kei ung ci uh ci. Tua ciang Pa Khen(Nang Khen) zong hehin, no thei lo nahih uh leh koi lai pan uite in ATI khak sak hiam cih dongin kici uh hi, ci.\nConference vai tawh kisai in bel Pr Muller Kyaw in bel Upper Chindwin teng Conference in la un ci. Layte in lakveve UMM bup ci uh dan in ki hoho uh ci.\nTua sungah Negative in Conference ngahzolo ding cih zong ging sak uh hih tuak. Tua thu tampite comment in thu agenna ah, Pr Pau in, Zomite in Dekte taw liak un acih leh zong liah suk lel ding hi, cin kammal zang hi ci hi. Acihnopna ah Amau cih bangbang asuk ato in mang leng met zaw ni acih na hi. Pr. Pau pen kammal zat asiam mahmah ahih mah bangin, hihkammal muibun lua hi. Hih kammal pen nidanglai Zomite lak ah, naupangte in ek tha leh "Ciuh---ciuh----!" ci in ui kisam-a naupang taw-a ekbangteng pen ui in kiliak sah hi. Tua dan kammal azang ahi hi.\nTua dan hi leh Zomite adingin Human Dignity a om nawnlo suak ding hi.\n2. 1987-2006 UMM Khimzin tawh kisai:\nHih sunga ibuaina pen Khimzin cih kam mal i zang hi. Ahizongin mihingte khimziin pen Pasian in khuavaak a laknuam ahihman zong hi thei zel zaw hi:\nMYUM/UMM buaina pen doctrinal buaina hilo mah hi. Tua sungah Administrator le Lay cih group nih ong om hi. Lay lam panin Conference deihin hoihtakin ngeen uh hi. Administrator lampan-in trick tuamtuam zangin langpan, susia den hi. Atawpna ah PAWLPI LANGPANG/PASIAN LANGPANG, GC/DIVISION/UNION/MISSION tawh kizomlo, GUPNA NGAHLO DINGTE ci-in Conference deihte mawh paih-in Anti-Christ nangawn ci phial lianguh hi.\nTua ban-ah Mission uliante in Thukhen zumte ah sumtampi bei, neihgil Sanpya Huang langkhat zuak, mimal tungah sum kidong, Zuauphuak-in Teti ding lai bawltawm liangin Conference deihte Thukhen zum ah khia uh hi.\nHih dan-a ngaihsutna in MYUM sunga makaite le siate-ii theology pomdan aniam mahmahna ong dawk sak hi. Bangte Pasian langpanna hi-a, bang cite Anti-Christ hiam cih zong atello dinmun ah i omkik tawh kibanghi.\nGC, Division, Union tawh kizopna lam citak bilbel napi hangin, Pasian tawh kizopna mangngilhin, Thukhen zum-a zatding Zuau Lai(Tettii Laidal) bawltawm uh hi. Hih in Thukham icihcih hang Thukham azuilo ngentang bulom hihna lak hi.\nThukhen zum lam ah kikhiat denna in MYUM sungah Grace, Reconciliation, le Forgiveness ahi Pasian zia letongte kimang ngilhin, Thumanna Justice cih khat bek ultung sak uh hi. Tua in Grace mangngilhin, Legalism tun hi.Legalism in Pasian Itna le Hehpihna thuguipi mansuah sak hi.\n3. Asia sungpan ahoih lakdingte lakah:\na) Pr. Kyaw Balay, MYUM President in UMM-te Conference theih in ong pilsak cihi,\nb) 2003-2006 kikaal buaina sung panin, mipi theih ding athupi ah: Nidangin Zomi SDA tampi in Local Church, Section, Union, Division, GC, Pasian cin kizom diu-deu in ki ngaihsun hi. Tua kizom diu-deu sungah omlote gupna ngahlo ding dan in siapi tampi in gen uh hi.\nAhizongin, Lai Siangtho sungah, Organization(GC?Division/Union cihte) in gupna ong pialo hi, cilo hi, GC tawh kizopna pen gupna zonna hilo-a, nasep kipawlna bek hi, cih thumuhtelna ong guan hi.\nHih pen khalam ah Laisiangtho bulphuh-a khuavaak muhthakna(mitkeuhna)khantohna khat ahi hi.\nc) MYUM le MUC kumpi zum ah kikhia in thu kinei uh hi. Kilem dingin MUC in a kut hangin MYUM lamte utlo hi. MYUM makaipite in Zuau phuakin laidal atuh bawltawm in thukhen zum ah MYUM in thu zawh sawm uh hi. MYUM sep peuhpeuh, GC tawh kizop manin, a man den dingin(Infallible) mitampi in ngaih sun hi. Ahihhangin mitampi mah in tua bangin ngaihsun nawnlo hi..\nHih pen khantohna khat ahi hi.\nd) Zomi SDA sungah "Tawliak lungsim"(Pr. NK Pau kammal zat) or "sila lungsim(Dr, Lianpu kamzat ngei) pan eile ei Pasian bel-in kimuanna lungsim ong kibehlap hi. Hihpen organization tawh kisai-a ipicinna khat ahi hi. Ei le ei kimuanna lungsim neih manin midang tawh kipawltheilo ding cihna hituan lo hi.\nGentehna: Mission sungah na kasep lai-in, katate anu tawh inn ah om den hi. Kinusia ngeilo hi. Tan 10, college tungta uh hi. Anu zin, kei zin khia. Amau bek nusiat kul. Kinusai ngeilo uh ahihmanin amau le amau ding theilo uh hi(lungsim neu den hi) Katanu neupen bang lungleeng lua ahih manin, anuno kiang va hawh in, anuno tawl khat en gega-in ciah kik hi. Alawmte kiangah "Ka nu ngailua ingh in, ka nu Lun va en ing, tun ka lungleen pha tuam" ci zen hi.\nTun bel nusia zel, Maymyo ah anuno khat kiangah Computer le Copy(meihtu Ku set) nasep huh in kha 2, 3 bang va om zela, lung leeng nawnlo hi. Nu le Pa khualzin leh zong inn ah akisamteng na semthei ta uh hi.\nZomite zong midangte tungah kinga,(tawliak---muibun mahmah napi kammal khumlo), bel den hihang. Tun M le C buai ciang C teng tuam om. GC/SSD cihte beltheilo(Union in khak). Abelh dinguh Pasian bek om ta. Pasian muang in kalsuan, Goliat tawh akibang MYUM in doden thapai napi, Pasian huhna tawh tun kum 10 vaal nungta zo.\nHih in Gupna le kipawlna pen Pasian tung bekah kinga ding cih ong lahna hi-a, "taw liahna"/sila lungsim" pan suahtakna lungsim khat ahi hi. Tua bang ciangin i dinmun, i masuan le vai khem peuh masuan neihna kiphawk theina ong om in leadership role vive ah ding kisinna hi pah hi.\nHih pen leadership lama ikhantohn pawl khat hi.\nHih apiangsa tungpan Lesson ilak dingte pen,\nMimal khat ciat le Pasian kizopna pen Organization imuan sang thupi zaw ahihna, Organization pen nasepkhop thahat nadingin thupi ahihhangin Gupna ngah nading lampi hilo cih thuman muhtel ding kisam hi.\nLeitungah akhial ngeilo, akitawng ngeilo omlo-a, tua bang buaina a om ciang, kihokhawm, kikum, kilem, kipumkhat cih kalsuanziate pen Pasian zia le tong hi-a, makaite in zong zatsiam ding athupi hi.\nPawlpi pen Khavai hi-a vai/buai aomciangin Company nasep bangin Legalism bek kizang theilo-a Pasian zia i et kul hi.---Pasian zia pen Law and Grace(Justice and mercy kiss each other Ps 85:10) hi-a, hih thukhunpi i zat thei ding thupi ding ahi hi.\nZomi SDA sungah M le C om hangin Upna le deihna kibang hi. Tua manin, dawi le kau gimneih bangin ki muhkhialna pen akha vai hetlo ahilamtak i telsiam ding kisam ding hi.\nMimal khat/angsung khualna le minpha zonna le maivilna-in i minamte lang-ah pangin i lehhek loh ding zong thupi mahmah ding hi. Kitelkhialnateng a bei theihna dingin apiangsa thuhoihlote pan lesson la-in mailam ah ipilvaang ding thupi ding hi.--Biakbuk thu SS Lesson ah isin hi--biakbuk pen Akikhensa Pasian le mihing kigawm kik nadinga Pasian gelna lampi thu vive ahi hi. Ih sin SS Lesson in ong zawh kei-a, izat theih kei leh i Lai Siangtho theihna a mawkna suak ding hi.\nThu le la mannai lo ahih manin, buaina hanga khantohna zong tuateng hi, cih ding kim nai lo ding hi.Khuadak lai ding kisam ding hi.\nKawlgam SDA Tangthu Retrospective le Prospective in a en den,


url: =Gullu vai le CNRWG leh kei kihelna :: ZOMI DAILY\nposted on 12 July 2018 at 3:21 pm Lomkholna: Liantuang, News, Zomi\nKumpi nasem hihna tawh 2006 kum in kawlpi ka tung hi. Kumpi na kasep kawmin minam vai, tangpi vai le lailam nasepnate ah siam kician ka neih loh hangin lawp takin in ka hanciam mahmah hi.\n2009 kum pawl pan kipan lawm le gualte tawh Myanma gam kikhelna thu le leitung thu omziate kikupna leh thugenna ka nei thei zel hi.\nMipite thanemna launa meidawite siksan in kumpi thuneite a kipan mi pawlkhatte in mipi ong nopneh theihloh nadingin mipi mahmah in ei kemcing ding upadi tuamtuamte, gammite pianken hamphatna le UNDRIP a kipan Right tuamtuam thei leng hoih ding hi cih ngaihsutna tawh hih theih zahzah in tua thute hopsawnna ka na zel uh hi.\nMipi tawh kikhawl in mapanna tampi a om hangin, hih lai ah gullu mual vai le kipawlna thu tomno cik khat ki tangko nuam hang.\n2% sang a tamzaw deihna\nI theihtek sa mah bangin ahunhun in gullu mual project pen kigenden thu khat hi a, 2012 kum ciangin zong Union thuneite phalna tawh China company khat in to ding cih thu ong om leuleu hi. Hih vai gullu mualkim a om khuamite tawh kikum in State gov ah thu dotna kinei hi. State thuneite in“ Union thuneite vaihawmna hi. Ei pau theih bangmah om lo ding hi. A thu minsa hi.Nasepna pan amet 2% pen Chin state in kingah ding hi. Hoih mahmah hi.” cih thu tawh kiciah kik hi.\nHih bangin State thuneite tawh kiho theihna dingin Gullu mualkim a khuamite tawh 2012 kum beikuan leh 2013 kipat lam, kha nih le lang sungin mipi tawh kimuh khopna 52 vei le khua makai lamte tawh kimuh khopna 29 vei kinei hi. Tua khawmpi le kimuh khop tungtawnin Hakha khua ah a kipai to pan ahi hi.\nHih hun sunga mapangpi pen Lawm Andrew Thatuang, Lawm Zam Thuam le Siamsinte tawh hi a, gampua a om u le nau akua maciat in sum le pai thu le la tawh kipangkhawm hi. Hih hun ciangciang pen kipawlna min cih bang kinei nailo hi. News tuamtuam te nasepna thute kihel den a, ahi zongin kipawlna min pen amau ut dandan in at lel uhi.\nAtunga I gen sa mah bangin hih thu pen Union vai le China gam tawh kisai thu ahih manin kawlpi sunga om mipi le kipawlna tuamtuam banah Chin state sunga mipite le gambup in mapan khop ding kisam ding hi cih ngaihsutna tawh Kawlpi Youth center ah kipawlna namkim, minam kim le khangno upa a kim theithei sam in meeting pi khat kinei hi. Tua meeting ah thu om khempeuh ka gen uhi. Ko ngiahsutna ah tua bangin gen leng mipi sung pan hih vai ah a mapang ding apil a siam mi ong om lel ding hi ci in a lamen ka hi uhi.\nAhi zongin meeting ong kihel mipite in hih nasepna mapante hoih takin a kizop theihna in kipawlna khat om hen la, a sem a bawl ding pen no teng mah in ong hanciam toto mai un ci in tavuan ong leh piakkik zawsop hi. Kipawlna min dingin CNRWG cih min ong phuah sak uhi.\nGambup a lok movement\nCih nading dang om tua lo ahih manin tua hun a kipan Gullu vai ah mipite ong kinopneh luatloh nadingin CNRWG min tawh thaneih zah in mapang in kihanciam hi. Lunggulhna a lawhcin theihna dingin kipawlna, biakna minam le party tuamtuamte tawh ma kipang khawm hi. Ut le utloh thu hi lo hi.\nI theihsa tek mah bangin 2013 -2014 kim laitakin mipi movement tawh Myanma gam a kilok ziahziah sak pen thu thum om hi. Kachin gam a Mitsone tuibem thu, Monwa gei a sumngo khuk thu le Gullu nickel project vai cih ahi hi.\nHih hun sung kumpi thuneite tawh gal le sa bangin kinawkna kitalsikna, China company le ama naseppih te twh zawhngeu le zusa bangin kizandelhna gen zawh loh in tam hi.\nMat le hen tuahna ding thu om zel a, lawm le gual tungtawnin Pasian in kepna hangin kolbulh khaukhitna om loin maban a kisemsem thei ahi hi.\nGamsung gampua mapan khopna\nGamsung gampua ma kipangkhawm banah kipawlna namkim le minamkim tawh kithukhat in I diankhop ciangin Union government in a thu om zia damdam in ong khel toto hi.2014 Agust kha a kibawl Union parliament ah “ Gullu vai ah mipi tawh hoih tak kiho limna kician om masa loin bangmah kisem lo ding hi” ci in tangkona ong nei demdam hi. Hih ciang atun nadingin gamsung bek hi loin gamtuamtuam a om Zomi u le naute in sum le pai ban ah China kumpi kizopna zumte ah lungphona nakpi takin a kineih man zong ahi hi.\nMipi movement nam thum lakah nuntakna bei lawhlo, sisan naisan luangloin mipi deihna ciang a tungzo pen Gullu vai bek om a, Monwa sumngo khuk vai le Kachin mitsone vaite ah mipi a si a liam tampi om banah tu ni dongciang buaina kizomzom lai hi.\nHih vaite khempeuh ah minam tampi kipawlna tampi tawh kisem khawm a, ei Zomi sungah kikholhpihdiak tampi lakah Siapi Tuanno, Cosmo Zakhai, Sai Thangpi, U Mungno ( Thangsuanmung ), U Micheal Suantak,Khual Suante, U Cinpu( Will computer ), Sia Thang Van Lian, U Khai ( Chin gate ), u Nangno,,Pa Loh Lam Mung, Dr Siambawi, Ampi, Palian ( pawngku), Biamung, Pautawi, Kamkhancin, Haunu, Mimoo, Khaipau, Sutpi, Lawm Andrew Thatuang, Zam Thuamte banah Siamsin makai peuhpeuh leh ZYA in kisapna munmun ah ahunhun in ong dinpih lianlian hi. ( ka phawk vatloh adang tampi om lai hi)\nKidin khawl theilo\nGullu vai ah mipi thu thupi bawlna a om hangin tua hun sung mah in Chin state ah leitang vai, leisung sumpiang vai tuamtuam tampi ong om kawikawi leuleu hi. Tua vaite ah zong mapang dingin amun amual a om mipite in CNRWG mah ong bulphuh leuleu uhi. Ei vai manta hi ci in ong kinusia ziau theilo dinmun ahih manin mapanna pawlkhat kinei toto hi.\n2015 kum kipatlam ciangin Leitang vai leisung sumpiang vaite ah thukhun gina khat nei leng hih bang buaina nengnengte tampi ong kiam pah ding hi cih ngaihsutna tawh Chin state ading mipi le CSOs te deih Policy Draft khat neih zawh ding kihanciam sawm leuleu hi.\nNGO tawh maban kizom\nChin state ading leitang vai leisungsum piang vaite ah policy draft neih zawh ding lunggulhna a om hangin sum le pai ding hamsatna lianpi ong om hi. Tua bang hun laitakin Sia Lianpu ( Ar Yone Oo ) tawh kizom kha in ama deihsakna tawh NGO kum 3 project khat kingah in tua project bel in Chin state ading policy draft zong kibawl kawmkawm pah hi.\nPolicy draft pen 2017 sungin kizo a State speaker le kumpi thunei ban ah MP te kiang leh mipi tungah tangko na zong kinei khin hi.\nHoih tak kimahial thei\nGullu vai, Policy draft vaite kizo ta a, NGO Project zong tu kum in a bei hi ta hi. Ahi zongin mipa ading kisapna om bangin abeisa hunte mah bangin hanciamin na kisemsem lai hi.\nProject tawh nasep sep kawmin Zogam ading thasan pawlkhat\n1-State ading leitang le leisung sumpiang vai policy draft kibawl zo\n2-Tedim, Tonzang, Cikha huam ah mi 1200 tawh thusinna hoihtak kinei\n3-2015-2018 sung hausa upa pan kipan Chief minister dongah ulian 190 val tungah mipi tangin thugenna kinei\n4-Gamgi vai le development lam tawh kisai mipi le kumpi thuneite zattheih ding laibu nam 3 kibawl\n5-2015 kum dongtuakte ading panpihna sum teng 5400 val kizong zo\n6-State level vai tuamtuamte CSOs min tawh ma kipang kawikawi\n7- Thu hamsa pawlkhat ah mipi palai hi zel kumpi palai hi zel in thu lemtuahin ma kipang hi.\nCih te banah mipi adingin vai lian vai thupi mun tampi ah Pasian hehpihna tawh thuk takin makipang thei zel hi.\n2012 pan kipan in Gullu mual vai ah mipite lung kihual takin ma kipang khawm in lawhcinna tampi zong kingah hi. Gullu mual vai le Zogam leitang vaite ah thaneih zah in kihanciam ahih manin minam vai nasepna dangdangte ah lungsim om bangin ma kipang zolo mai hi. Tu in gullu vai le leitang vaite pawlkhat ki mahial thei ta ahih manin mai lam ah mipi tawh khut kilenin sep theih bangbang sem khawm toto nuam hang cih ki tangko nuam hang. Lian Tuang\nPrevious: Update: Japan gamsung guahtui tamluatna hangin misi 199 phatota, amangcipzong mi 60 bang phalai\nNext: Rih – Tedim Road India & Myanmar (ASEAN) Highway pi ~ Dr. Dongno